c: application/epub+zip

text:
Nuninyɛne
© 2014 Watch Tower Bible and Tract Society of Pennsylvania
Ɛdie Ɛto Nu Kɛ Wɔnwu Nɔhalɛ Ne Ɔ? Duzu Ati Ɔ?
MUKELƐ 7 • EDWƐNE: 28, 16
Bɛzonle Nyamenle Nɔhalɛ Nu Ɔnva Nwo Kɛ Bɛbanwu “Amaneɛ Dɔɔnwo” La
MUKELƐ 12 • EDWƐNE: 24, 49
Awovolɛ—Bɛva Gyihova Ngyinlazo Bɛtete Bɛ Mra
MUKELƐ 17 • EDWƐNE: 41, 24
Bɛbadu Ewule, Kpɔvolɛ Mɔɔ Li Amozi La Bɛagua
MUKELƐ 23 • EDWƐNE: 12, 5
Bɛhakye Bɛdabɛ Mɔɔ Bɛlɛyɛ Dahuu Ɛzonlenlɛ Gyima Ne La
MUKELƐ 28 • EDWƐNE: 1, 17
▪ Ɛdie Ɛto Nu Kɛ Wɔnwu Nɔhalɛ Ne Ɔ? Duzu Ati Ɔ?
Edwɛkɛ ɛhye kilehile deɛmɔti menli dɔɔnwo ka kɛ Gyihova Alasevolɛ ɛnwu nɔhalɛ ne nee deɛmɔti Alasevolɛ ne mɔ noko die to nu kɛ bɛnwu nɔhalɛ ne la anu.
▪ Bɛzonle Nyamenle Nɔhalɛ Nu Ɔnva Nwo Kɛ Bɛbanwu “Amaneɛ Dɔɔnwo” La
Yɛ kɔsɔɔti yɛnwu amaneɛ ɔluakɛ yɛwɔ Seetan ewiade nu. Yɛ diedi ne anwo sɔnea ne bie le kpɔdekpɔdeyɛlɛ yɛɛ bie noko le abɛnubulɛ. Edwɛkɛ ɛhye bamaa yɛanwu ndenle mɔɔ Seetan dua zo sɔ yɛ nea nee kɛzi yɛbaziezie yɛ nwo la.
▪ Awovolɛ—Bɛva Gyihova Ngyinlazo Bɛtete Bɛ Mra
Ɔle awovolɛ ɛzonlelilɛ kɛ bɛbava nɔhalɛ ne bɛatete bɛ mra. (Ɛfɛ. 6:4) Edwɛkɛ ɛhye maa yɛnwu ndenle nsa mɔɔ awovolɛ bahola alua zo ayɛ zɔ na bɛaboa bɛ mra bɛamaa bɛahulo Gyihova la
▪ Bɛbadu Ewule, Kpɔvolɛ Mɔɔ Li Amozi La Bɛagua
Ewule nee debie biala mɔɔ fa ba la maa yɛnwu amaneɛ. Duzu ati a yɛwu a? Kɛ ɔkɛyɛ na bɛadu ewule, kpɔvolɛ mɔɔ li amozi la bɛagua ɛ? (1 Kɔl. 15:26) Edwɛkɛ ɛhye si Gyihova pɛlepɛlelilɛ, ye nrɛlɛbɛ nee ye titile ne ye ɛlɔlɛ zo dawua.
▪ Bɛhakye Bɛdabɛ Mɔɔ Bɛlɛyɛ Dahuu Ɛzonlenlɛ Gyima Ne La
Tete ne nee ɛnɛ amuala, Gyihova azonvolɛ dɔɔnwo ɛyɛ gyima ɛsesebɛ ɛzonle ye wɔ dahuu ɛzonlenlɛ gyima ne anu. Duzu a yɛbahola yɛayɛ yɛaboa bɛ wɔ bɛ nɔhalɛlilɛ nee ɛlɔlɛ mɔɔ bɛfa bɛsonle la anwo a?—1 Tɛs. 1:3.
Ɔ NYUNLU: Mediema mrenya nwiɔ ɛlɛka Baebolo nu edwɛkɛ ahile fɛlɛkyevolɛ bie wɔ Negombo, mɔɔ wɔ Sri Lanka adɔleɛ la ɛnweazo
20,860,000
5,600
641
FERNANDO* ahonle ɛdu. Mgbanyima nwiɔ se bɛkulo kɛ bɛ nee ye tendɛ. Kenlensa ye, saa maangyebakyi zo neavolɛ ne bakpɔla bɛ biala a, mgbanyima ne mɔ ka mɔɔ ɔhyia kɛ ɔyɛ na yeafɛta gyimalilɛ dɔɔnwo wɔ asafo ne anu la anwo edwɛkɛ kile ye. Yemɔti, ɛnee Fernando ɛngola ɛnnwu ye saa bɛbakpa ye kpanyinli ɛlɛ a. Kɛkala maangyebakyi zo neavolɛ ne ɛrakpɔla bɛ asafo ne bieko. Duzu bieko a mgbanyima ne mɔ baha a?
Mekɛ mɔɔ mgbanyima ne mɔ ko bɔle ɔ bo kɛ ɔtendɛ la Fernando diele. Adiema ne hanle edwɛkɛ mɔɔ wɔ 1 Temɔte 3:1 na ɔdoale zo kɛ mgbanyima ne mɔ asa ɛha kɛlata kɛ bɛkpa ye kpanyinli. Fernando dɛnlanle boɛ na ɔbizale kɛ, “Ɛse nzɔne?” Adiema ne hanle edwɛkɛ ne bieko na Fernando zelele ekyii. Yemɔ anzi, mekɛ mɔɔ bɛbɔle ye nolo wɔ asafo ne anu kɛ bɛkpa ye kpanyinli la awie biala anye liele.
Ɔle ɛtane kɛ awie bakpondɛ nwolɛ adenle wɔ asafo ne anu ɔ? Kyɛkyɛ. Kɛmɔ 1 Temɔte 3:1 ka la: “Saa awie anye bolo kɛ ɔyɛ [asafo nu] kpanyinli a, ɛnee yeva gyima kpalɛ.” Asafo ne anu mrenya dɔɔnwo di folɛdulɛ ɛhye azo bɛkɔ bɛ nyunlu wɔ sunsum nu na bɛfɛta bɛmaa nwolɛ adenle dɔɔnwo wɔ asafo ne anu. Ɛhye ɛmaa Nyamenle menli ne dɔɔnwo ɛlɛsonle kɛ mgbanyima nee azonvolɛ. Noko kɛmɔ asafo ne ɛlɛso la ati, ɔwɔ kɛ mediema mrenya dɔɔnwo maa bɛ nye bolo. Adenle kpalɛ mɔɔ bɛdua zo bɛyɛ zɔ la a le boni? Na asoo ɔwɔ kɛ bɛdabɛ mɔɔ bɛ nye la kɛ bɛbakpa bɛ mgbanyima la di nwolɛ nyane kɛ Fernando la?
Giliki yɛkpɔkɛ mɔɔ bɛhile ɔ bo “saa awie anye bolo kɛ” wɔ Baebolo ne anu la kile ɛhulolɛ kpole mɔɔ awie nyia ye wɔ debie nwo la. Ɔle kɛ awie mɔɔ ɛlɛtende ade bakama kɛnlɛma bie yeavi baka zo la. Noko awie anye mɔɔ ɔmaa yeabolo la ɛngile kɔ ɔfa anyebolo yeakpondɛ nwolɛ adenle yeayɛ ‘asafo nu kpanyinli.’ Kɛmɔti ɛ? Ɔluakɛ bodane mɔɔ bɛdabɛ mɔɔ bɛkulo kɛ bɛfa nɔhalɛlilɛ bɛsonle kɛ mgbanyima lɛ la a le kɛ bɛyɛ “gyima kpalɛ,” tɛ dibilɛ a bɛkpondɛ a.
Gyima kpalɛ ɛhye anwo edwɛkɛ dɔɔnwo wɔ 1 Temɔte 3:2-7 nee Taetɛse 1:5-9. Adiema Raymond mɔɔ ɛva ɛvolɛ dɔɔnwo ɛzonle kɛ kpanyinli la hanle ye wɔ ngyinlazo ɛhye mɔɔ kpogya la anwo kɛ: “Mame kɛzi yɛde la yɛɛ nwolɛ hyia me kpalɛ a. Ɛdendɛlɛ nee ɛhilehilelɛ nwo hyia ɛdeɛ, noko bɛndɛla awie mɔɔ ngehanleɛ biala ɛnle ɔ nwo, ɔ nye gyi ɔ ti anwo, ɔkola ɔsɔ ɔ nwo, ɔ nye ka aze, ɔdie nyɛvolɛ, na ɔle bɛtɛɛ la.”
Adiema mɔɔ ɛlɛmaa ɔ nye abolo nɔhalɛ nu la twe ɔ nwo ɔfi adalɛ nee evinli nyɛleɛ biala anwo ɔfa ɔkile kɛ ngehanleɛ ɛnle ɔ nwo. Ɔ nye gyi ɔ ti anwo, ɔkola ɔsɔ ɔ nwo, ɔ nye ka aze, yɛɛ ɔle bɛtɛɛ; yemɔti, ɔ mediema diedima kulo kɛ ɔfa adehilelɛ ɔmaa wɔ asafo ne anu na ɔboa bɛ ɔmaa bɛdi bɛ ngyegyelɛ nwo gyima. Kɛmɔ ɔdie nyɛvolɛ la ati, ɔkola ɔmaa ngakula nee fofolɛma anwosesebɛ. Ɔkulo kpalɛyɛlɛ, yemɔti ɔkyekye wuleravolɛma nee mrelera arɛle na ɔboa bɛ. Ɔsukoa subane ɛhye mɔ kɛ ɔfa yeaboa awie mɔ, tɛ kɛ ɔmaa bɛakpa ye la ati ɔ.*
Mgbanyima eku ne fa folɛdulɛ nee anwosesebɛmanlɛ maa, noko ɔwɔ kɛ ahenle mɔɔ anye ɛbolo la kola yɛ mɔɔ Baebolo ne ka la. Henry, asafo nu kpanyinli mɔɔ lɛ anwubielɛ la ka kɛ: “Saa ɛlɛmaa bɛanwu kɛ ɛ nye ɛbolo a, yɛ gyima ɛsesebɛ maa bɛnwu kɛ ɛfɛta.” Ɔkilehile Nolobɔvo ne 9:10 anu la, ɔhanle kɛ: “‘Debie biala mɔɔ ɛkɛzɔ nu kɛ ɛyɛ la, fa wɔ anwosesebɛ yɛ.’ Gyima biala mɔɔ mgbanyima ne mɔ kɛva kɛmaa wɔ la, mia ɛ nwo yɛ ye kpalɛ. Maa ɛ nye ɛlie gyima biala mɔɔ bɛbava bɛamaa wɔ wɔ asafo ne anu, mɔɔ ewula ɛkpoanlɛ boka nwo la anwo. Mekɛ ɛlɛkɔ la, bɛbanwu wɔ gyima nee wɔ mɔdenlebɔlɛ.” Saa ɛkulo kɛ kenlebie bɛkpa wɔ kɛ kpanyinli a, yɛ gyima ɛsesebɛ na yɛ awie mɔɔ bɛkola bɛfa bɛ nwo bɛto ɔ nwo zo wɔ asafo ne anu. Ɔwɔ kɛ ɛbɛlɛ ɛ nwo aze, mmamemaa ɛ nwo zo kɛ ɛkpondɛ dibilɛ.—Mat. 23:8-12.
Bie a bɛdabɛ mɔɔ bɛkulo kɛ bɛnyia nwolɛ adenle wɔ asafo ne anu la bie mɔ bɛalua ndenle bie mɔ azo bɛamaa mgbanyima ne mɔ anwu kɛ bɛlɛkpondɛ nwolɛ adenle zɔhane. Bie mɔ noko saa mgbanyima ne mɔ tu bɛ folɛ a bɛ nye ɛnlie nwo. Ɔwɔ kɛ mediema ɛhye mɔ biza bɛ nwo kɛ, ‘Nvasoɛ yɛɛ mekpondɛ ɔ, anzɛɛ mekpondɛ kɛ mebɛlɛ me nwo aze menea Gyihova mboane ne?’
Bieko, ɔnle kɛ menli mɔɔ ɛlɛmaa bɛ nye abolo la arɛle fi deɛ ɛhye mɔɔ bɛkpondɛ kɛ mgbanyima yɛ la noko, “bɛpɛ kilemunli kpalɛ bɛmaa mboane ne.” (1 Pita 5:1-3) Awie biala mɔɔ kulo kɛ pɛ kilemunli kpalɛ maa asafo ne la koati adwenle nee nyɛleɛ ɛtane. Saa bɛkpa ye anzɛɛ bɛtɛkpale ye bɔbɔ a, ɔsi abotane. Saa bɛkpa awie kpanyinli a ɔngile kɛ yeli munli. (Ɛdi. 12:3; Edw. 106:32, 33) Bieko, bie a adiema nrenya bie ‘ɛnze debie biala mɔɔ tia ye la,’ noko bie a awie mɔ lɛ debie tia ye. (1 Kɔl. 4:4) Ɛhye ati, saa mgbanyima ne mɔ gyinla Baebolo ne azo tu wɔ folɛ a, tie mmafa ɛya. Bɔ mɔdenle fa bɛ folɛdulɛ ne yɛ gyima.
Mediema dɔɔnwo te nganeɛ kɛ bɛkendɛ bɛkyɛ somaa na bɛakpa bɛ. Saa ɛlɛmaa ‘ɛ nye abolo kɛ ɛyɛ asafo nu kpanyinli a,’ asoo ɔdwu mekɛ ne bie a, ɛnee ɛ sa nu kpondɛ ado ɔ? Saa ɔle zɔ a ɛnee tie Baebolo folɛdulɛ ɛhye: “Anyelazo kyɛ a, ɔyɛ anwobubulɛ; na ɛnyia ye a ɔyɛ anyelielɛ.”—Mrɛ. 13:12.
Awie ɛlɛkpondɛ nwolɛ adenle bie na ɔtɛnyianle ye a, ye abɛ nu kola bu. Ebileham dele nganeɛ zɔ. Gyihova bɔle ye ɛwɔkɛ kɛ ɔbawo raalɛ nrenya noko ɛvolɛ dɔɔnwo pɛle nu mɔɔ ɛnee ɔ nee ɔ ye Sɛla ɛtɛwole a. (Mɔl. 12:1-3, 7) Mɔɔ Ebileham dwule ye mgbanyifoa la, ɔhanle kɛ: “[Gyihova] Nyamenle, duzu yɛɛ ɛbava wɔamaa me a, ɔluakɛ menlɛ ralɛ . . . Ɛtɛmanle metɛwole.” Gyihova manle ɔnwunle kɛ ɛwɔkɛ ne mɔɔ yebɔ ye kɛ ɔbawo ralɛ nrenya la bara nu. Noko Gyihova manle ɛvolɛ 14 pɛle nu kolaa na yeali ye ɛwɔkɛ ne azo.—Mɔl. 15:2-4; 16:16; 21:5.
Mekɛ mɔɔ ɛnee Ebileham ɛlɛkendɛ la, asoo ɔ rɛle bɔle wɔ Gyihova ɛzonlenlɛ nu? Kyɛkyɛ. Ye adwenle nu anyɛ ye kesee wɔ Nyamenle ɛwɔkɛ ne anwo ɛlɛ. Ɔhɔle zo ɔnleanle ninyɛne kpalɛ mɔɔ bara la ade. Ɛzoanvolɛ Pɔɔlo hɛlɛle kɛ: “Ebileham zile abotane, na ɔnyianle ɛwɔkɛ ne mɔɔ Nyamenle bɔle ye la.” (Hib. 6:15) Awieleɛ bɔkɔɔ ne, Tumivolɛ Nyamenle ne yilale Ebileham manle ɔbole zo. Duzu a yɛbahola yɛazukoa ye wɔ Ebileham anwo a?
Saa ɛ kunlu a anrɛɛ bɛkpa wɔ kpanyinli na ɛvolɛ dɔɔnwo ɛpɛ nu na bɛtɛkpale wɔ a, kɔ zo nyia Gyihova anu anwodozo. Mmamaa ɛ rɛle bɔ wɔ ye ɛzonlenlɛ nu. Warren mɔɔ ɛboa menli dɔɔnwo yemaa bɛhɔ bɛ nyunlu wɔ sunsum nu la kilehile nu kɛ: “Saa awie bafɛta yeamaa bɛakpa ye a, ɔba ngyikyingyikyi. Mekɛ ɛlɛkɔ la, adiema ne mɔdenlebɔlɛ nee ye subane da ali ngyikyingyikyi wɔ kɛzi ɔyɛ ɔ nwo nee kɛzi ɔyɛ ye gyima la anu. Bie mɔ dwenle kɛ saa bɛ sa ka nwolɛ adenle zɔhane anzɛɛ bɛkpa bɛ a, yɛɛ ɔkile kɛ bɛyɛ deɛ a. Adwenle zɛhae ɛndenrɛ na ɔkola ɔfa ngyegyelɛ ɔba. Saa ɛfa nɔhalɛlilɛ ɛsonle Gyihova wɔ ɛleka biala nee debie biala anu a, ɛnee wɔyɛ deɛ.”
Adiema bie hendɛle ɛvolɛ mɔɔ bo bulu kolaa na bɛakpa ye kpanyinli. Ɔhanle mɔɔ ɔzukoale ɔvile Yizikeɛle ati 1 anu la anwo edwɛkɛ kɛ: “Gyihova ka ye ehwili, ye ahyehyɛdeɛ ne, wɔ adenle mɔɔ ɔkulo la azo. Gyihova mekɛ ɛdeɛ ne a nwolɛ hyia kpalɛ a, tɛ yɛ ɛdeɛ ne ɔ. Mɔɔ fane kpanyinli mɔɔ bɛbayɛ me anwo la, tɛ mɔɔ mekulo anzɛɛ mɔɔ mebanyia ye la a, nwolɛ hyia me a. Bie a tɛ mɔɔ mekpondɛ la a le debie mɔɔ Gyihova nwu kɛ mehyia nwo a.”
Saa ɛkulo kɛ kenlebie ɛyɛ gyima kpalɛ ne mɔɔ asafo nu mgbanyima yɛ la bie a, maa ɛ nye ɛbolo yɛ debie mɔɔ maa mediema anye die la. Saa ɔyɛ wɔ kɛ ɛlɛkyɛ a, mmamaa ɛ sa nu to, si abotane. Raymond mɔɔ yɛlumua yɛha ɔ nwo edwɛkɛ la ka kɛ: “Anyebolo le ahunlundwolɛ kpɔvolɛ. Menli mɔɔ akunlu ɛndwo bɛ nwo la minli anyelielɛ kpole ne mɔɔ Gyihova ɛzonlenlɛ fa ba la.” So Nyamenle sunsum ne ma ne, titile abotane. Dua Baebolo ne mɔɔ ɛbabɔ mɔdenle wɔazukoa la azo nyi wɔ sunsum nu. Yɛ dɔɔnwo wɔ edwɛkpa ne nolobɔlɛ nu na ɛ nee anyelielɛma dɔɔnwo ɛzukoa Baebolo ne. Di wɔ abusua ne anyunlu wɔ sunsum nu gyima nee abusua ɛzonlenlɛ ne ɛyɛle nu. Fa nwolɛ adenle biala mɔɔ ɛbanyia la ɛ nee ɛ mediema ɛdu. Ngyikyingyikyi ɛ nye balie.
Mɔdenle mɔɔ awie ɛlɛbɔ amaa yeanyia nwolɛ adenle bie mɔ wɔ asafo ne anu la le nyilalɛ mɔɔ vi Gyihova. Gyihova nee ye ahyehyɛdeɛ ne anye ɛnlie nwo kɛ awie mɔɔ ɔlɛbɔ mɔdenle kɛ ɔbayɛ dɔɔnwo la, abɛ nu kɛbu anzɛɛ ɔ rɛle kɛbɔ. Nyamenle boa bɛdabɛ mɔɔ bɛfa adwenle kpalɛ bɛsonle ye la na ɔyila bɛ. Kɛmɔ ye nyilalɛ biala de la, “ɔnva nyanelilɛ biala ɔmboka nwolɛ.”—Mrɛ. 10:22.
Saa wɔmaa ɛ nye ɛbolo dedee bɔbɔ a, ɛbahola wɔayɛ dɔɔnwo sunsum nu. Saa ɛbɔ mɔdenle ɛnyia subane kpalɛ, ɛyɛ dɔɔnwo wɔ asafo ne anu na wɔambu ɛ nye wɔangua wɔ abusua ne anwo zo sunsum nu a, wɔ neazo ne bayɛ debie mɔɔ bɛ rɛle ɛnrɛvi ye ɛlɛ a. Ɔnva nwo nwolɛ adenle mɔɔ ɛlɛ la, maa ɛ nye ɛlie Gyihova ɛzonlenlɛ nu dahuu.
^ ɛden. 2 Tɛ bɛ aluma kpalɛ ɔ.
^ ɛden. 8 Ngyinlazo mɔɔ wɔ edwɛkɛ ɛhye anu la fane bɛdabɛ mɔɔ bɛkulo kɛ bɛyɛ asafo nu azonvolɛ la noko anwo. Ninyɛne mɔɔ ɔwɔ kɛ bɛyɛ la wɔ 1 Temɔte 3:8-10, 12, 13.
“Na bɛahola bɛanwu Nyamenle ɛhulolɛdeɛ kpalɛ ne mɔɔ le kpalɛ, ɔsɔ ɛnyelɛ, na ɔdi munli la.”—WULO. 12:2.
1. Duzu a Kateleke nee Protestant asɔne ne mɔ anu mgbanyima ɛyɛ ye wɔ konle mekɛ nu a?
ASOO Nyamenle kulo kɛ Keleseɛnema kɔ konle ku menli mɔɔ wɔ maanle gyɛne zo la ɔ? Wɔ ɛvolɛ 100 mɔɔ ɛze la anu, menli dɔɔnwo mɔɔ bɛfɛlɛ bɛ nwo Keleseɛnema la ɛhu bɛ gɔnwo mɔ wɔ konle nu. Katelekema ɛhu Katelekema yɛɛ Protestantma ɛhu Protestantma. Kateleke nee Protestant asɔne ne mɔ anu mgbanyima ɛyila sogyama nee akodeɛ zo bɔbɔ. Menli mɔɔ fɛlɛ bɛ nwo Keleseɛnema la hunle bɛ nwo kpalɛ wɔ Ewiade Konle II la anu.
2, 3. Duzu a Gyihova Alasevolɛ yɛle ye wɔ ewiade konle mɔɔ tɔ zo nwiɔ nee konle gyɛne nu ɛ? Kɛmɔti ɛ?
2 Duzu a Gyihova Alasevolɛ yɛle ye wɔ Ewiade Konle II la anu a? Bɛangyinla afoa biala. Bɛanva bɛ nwo bɛanwula konle mɔɔ maanle maanle ne honle la anu. Kɛmɔti ɛ? Ɔluakɛ ɛnee bɛkulo kɛ bɛdi Gyisɛse ngilehilelɛ ne azo na bɛsukoa ye ɛlɔlɛ ne. Gyisɛse hanle kɛ: “Saa bɛkulo bɛ nwo ngoko ngoko a yɛɛ awie biala kɛnwu kɛ bɛle me ɛdoavolɛma a.” (Dwɔn 13:35) Alasevolɛ ne mɔ hakyele ngyinlazo ne mɔ mɔɔ wɔ Pɔɔlo edwɛkɛ ne mɔɔ ɔhanle ɔhilele Kɔlentema anu la noko na bɛlile zo.—Bɛgenga 2 Kɔlentema 10:3, 4.
3 Nɔhalɛ Keleseɛnema maa Baebolo ne kile bɛ mɔɔ le kpalɛ nee ɛtane la, yemɔti bɛngɔ konle yɛɛ bɛnzukoa konle. Gyihova Alasevolɛ bɔ bɛ ɛbɛla kɛ nɔhalɛ Keleseɛnema yemɔti menli dɔɔnwo kpɔ bɛ. Bɛvale ngakula nee mgbanyinli, mrenya nee mraalɛ bɛguale efiade nee ɛleka mɔɔ bɛyɛ gyima ɛsesebɛ la, na bɛhunle bie mɔ bɔbɔ. Ɛhye a hɔle zo wɔ ewiade konle mɔɔ tɔ zo nwiɔ la anu wɔ mekɛ mɔɔ Nazima ziele Germany la. Ɔnva nwo kɛ bɛkpɔle bɛ wɔ Europe la, Gyihova Alasevolɛ hɔle zo bɔle Gyihova Belemgbunlililɛ ne nolo. Bɛvale bie mɔ bɛguale efiade yɛɛ bɛ nee bie mɔ hɔle nlɔnu noko bɛbɔle edwɛkpa ne nolo.* Nzinlii, wɔ 1994 ne anu mɔɔ bɛhunle menli ɛwolaa ne wɔ Rwanda la, Alasevolɛ ne mɔ anva bɛ nwo anwula nu. Bɛanva bɛ nwo bɛanwula konle ne mɔɔ manle bɛhyɛle tete Yugoslavia anu la noko anu.
4. Saa menli nwu kɛ Gyihova Alasevolɛ ɛngɔ konle a, duzu a bɛka a?
4 Kɛmɔ Gyihova Alasevolɛ ɛngɔ konle la ati, menli dɔɔnwo mɔɔ bɛwɔ ewiade amuala la ka kɛ Alasevolɛ ne mɔ kulo Nyamenle nee bɛ gɔnwo mɔ amgba na bɛmɛ a bɛle nɔhalɛ Keleseɛnema a. Duzu bieko a maa menli die to nu kɛ Gyihova Alasevolɛ a le nɔhalɛ Keleseɛnema ɛ?
5. Nzenzaleɛ boni a ɛnee ɔwɔ kɛ Gyisɛse ɛdoavolɛma ne yɛ a?
5 Gyisɛse hanle kɛ Nyamenle Belemgbunlililɛ ne anwo edwɛkpa ne nolobɔlɛ a le gyima mɔɔ nwolɛ hyia kpalɛ wɔ azɛlɛ ye azo a. Ɔbɔle ye ɛzonlenlɛ gyima ne abo la, yeangyɛ yɛɛ ɔkpale ɛdoavolɛma 12 ɔmanle bɛbɔle gyima mɔɔ nzinlii bɛbayɛ ye wɔ azɛlɛ ye kɔsɔɔti azo la abo a. Yemɔ anzi, Gyisɛse tetele ɛdoavolɛma 70 noko. (Luku 6:13; 10:1) Gyisɛse hilele ye ɛdoavolɛ ne mɔ kɛzi bɛkilehile la. Ɔlumuale ɔhanle kɛ bɛhilehile Dwuuma, noko nzinlii ɔmanle bɛbɔle edwɛkpa ne nolo bɛhilele menli mɔɔ ɛha la. Edwɛkpa ne mɔɔ Dwuuma bɔ ye nolo ahile bɛdabɛ mɔɔ bɛnle Dwuuma la le nzenzaleɛ kpole!—Gyi. 1:8.
6. Duzu a manle Pita nwunle kɛ Nyamenle ɛngulo maanle bie ɛndɛla bie a?
6 Awie mɔɔ ɔnle Dwuunli mɔɔ ɔlumuale ɔrayɛle Keleseɛnenli la a le Kɔnileɛse. Gyihova manle ɛzoanvolɛ Pita hɔhanle edwɛkɛ ne hilele Kɔnileɛse wɔ ye sua nu. Yemɔti, Pita nwunle kɛ Nyamenle ɛngulo maanle bie ɛndɛla bie. Ɛnee Gyihova kulo kɛ maanle maanle ne anu amra te nɔhalɛ ne na bɛdie bɛdi. Yemɔti, Pita manle bɛzɔnenle Kɔnileɛse nee ye abusua ne. (Gyi. 10:9-48) Ɔvi kenle zɔhane, Pita nee Gyisɛse ɛdoavolɛma mɔɔ ɛha la hanle edwɛkɛ ne hilele menli mɔɔ wɔ maanle kɔsɔɔti anu la.
7, 8. Duzu a Gyihova Alasevolɛ yɛ amaa menli ade edwɛkpa ne ɛ? (Nea mɔlebɛbo nvoninli ne.)
7 Wɔ yɛ mekɛ ye anu, bɛdabɛ mɔɔ bɛli Gyihova ahyehyɛdeɛ ne ati la boa edwɛkɛhanlɛ nee ngilehilelɛ gyima ne nee nwolɛ ngyehyɛleɛ ne kpalɛ wɔ ewiade amuala. Kɛkala Gyihova Alasevolɛ kɛyɛ mgbe mɔtwɛ wɔ ewiade amuala. Bɛka edwɛkɛ ne wɔ aneɛ mɔɔ bo 600 la anu, na bɛ nyunlu ala a bɛkɔ a. Bɛka ye wɔ azua nu nee awɔdenle zo. Wɔ bɛ daselɛlilɛ ne anu, ɔdwu mekɛ ne bie a bɛfa mbuluku wɔ aneɛ ngakyile nu bɛgua ɛkponle nee ehwili zo. Menli kola nwu Gyihova Alasevolɛ ɔluakɛ bɛdabɛ ala a bɛka edwɛkɛ ne wɔ ndenle ɛhye mɔ azo a.
8 Gyihova ahyehyɛdeɛ ne ɛtete mediema mɔɔ bɛbo 2,900 la kɛ bɛhile Baebolo nee Baebolo nwo mbuluku bo. Bɛkile mbuluku bo bɛkɔ aneɛ ngyikyi bɔbɔ anu. Kɛ neazo la, ɛnɛ Gyihova Alasevolɛ mɔɔ bɛwɔ Spain la kile Baebolo nwo mbuluku bo kɔ Catalan aneɛ nu. Yeangyɛ menli dɔɔnwo bɔle ɔ bo hanle Catalan aneɛ ne wɔ azuamgbole Valencia nee Alicante yɛɛ Balearic Mbɔra ne mɔ azo, nee Andorra maanle ne noko anu. Ɛnɛ menli dɔɔnwo ka Catalan aneɛ ne. Ɔlua ngilebɛbo gyima ne mɔɔ Gyihova Alasevolɛ ɛlɛyɛ la ati, bɛyɛ mbuluku nee debiezukoalɛ wɔ Catalonian aneɛ nu yemɔti menli ne te ɔ bo kpalɛ na ɔka bɛ ahonle.
9, 10. Neazo boni mɔ a kile kɛ Gyihova ahyehyɛdeɛ ne kulo kɛ menli kɔsɔɔti nwu nɔhalɛ ne ɛ?
9 Bɛlɛyɛ Baebolo nwo mbuluku bo ɛhilelɛ gyima ne yɛɛ menli mɔɔ bɛlɛkilehile bɛ wɔ bɛdabɛ bɛ aneɛ nu la wɔ ewiade amuala. Kɛ neazo la, wɔ Mexico menli dɔɔnwo ka Spanish noko eza bɛlɛ bɛ aneɛ mɔɔ bɛka ye wɔ sua nu a. Aneɛ ɛhye mɔ ko a le Maya. Bɛmanle menli mɔɔ kile edwɛkɛ bo kɔ Maya aneɛ nu la dule hɔle ɛleka mɔɔ bɛka Maya aneɛ ne la. Ɔluakɛ bɛde ɛleka mɔɔ bɛka Maya aneɛ ne la ati, menli mɔɔ ka Maya aneɛ ne la te mbuluku mɔɔ bɛkile ɔ bo la abo ndɛndɛ. Neazo bieko a le Nepal. Bɛka aneɛ kɛyɛ 120 wɔ maanle zɔhane anu. Menli mɔɔ bɛwɔ Nepal la bo mgbe 29. Bɛ nuhua mɔɔ bɛbo mgbe 10 la, Nepali a le aneɛ mɔɔ bɛte ye kpalɛ a, na bɛ nuhua dɔɔnwo noko te ye ekyi. Yɛ mediema ne mɔ kile Baebolo nwo mbuluku bo kɔ Nepali aneɛ nu.
10 Ngilebɛbo gyima ɛhye mɔɔ bɛlɛyɛ ye ɛnɛ la, di daselɛ kɛ Gyihova ahyehyɛdeɛ ne ɛntoto edwɛkpa ne mɔɔ bɛbɔ ye nolo wɔ ewiade amuala la aze. Gyihova Alasevolɛ ɛva trate, brohyua, nee magazine dɔɔnwo ɛmaa, noko bɛndɔne mbuluku ɛhye mɔ. Emomu, Alasevolɛ ne mɔ ye ndoboa boa gyima ɛhye. Bɛdi Gyisɛse adehilelɛ ɛhye azo: ‘Bɛnyianle ye mgbane, bɛva bɛmaa mgbane.’—Mat. 10:8.
11, 12. Kɛmɔ yɛka edwɛkɛ ne na yɛkilehile wɔ ewiade amuala la ati, duzu a menli dɔɔnwo ka a?
11 Gyihova Alasevolɛ die to nu bɔkɔɔ kɛ bɛnwu nɔhalɛ ne yemɔti bɛfa ninyɛne bɛbɔ afɔle amaa bɛahola bɛaha edwɛkɛ ne wɔ ewiade amuala. Alasevolɛ dɔɔnwo ɛtete ninyɛne zo, bɛzukoa aneɛ gyɛne, yɛɛ bɛdie amaamuo gyɛne bɛto nu. Kɛmɔ yɛka edwɛkɛ ne na yɛkilehile wɔ ewiade amuala la ati, menli dɔɔnwo ka kɛ Gyihova Alasevolɛ a le Gyisɛse Kelaese nɔhalɛ ɛdoavolɛma a.
12 Alasevolɛ ne mɔ yɛ ɛhye mɔ amuala ɔluakɛ bɛdie bɛto nu kɛ bɛnwu nɔhalɛ ne. Noko ninyɛne fɔɔnwo mɔɔ maa yɛ mediema ne mɔ die to nu kɛ bɛnwu nɔhalɛ ne la bie a le boni?—Bɛgenga Wulomuma 14:17, 18.
13. Kɛzi Alasevolɛ ne mɔ maa bɛ ahyehyɛdeɛ ne anwo kɔ zo te ɛ?
13 Ninyɛne mɔɔ maa yɛ mediema ne mɔ die to nu kɛ bɛnwu nɔhalɛ ne la zonle. Adiema nrenya ko mɔɔ ɛva ɛvolɛ dɔɔnwo ɛzonle Gyihova la hanle kɛ: “Yɛbɔ mɔdenle kɛ yɛbamaa Gyihova ahyehyɛdeɛ ne anwo ade ɔnva nwo ahenle mɔɔ ɔwɔ kɛ bɛtu ye folɛ anzɛɛ bɛka ɔ nyunlu la.” Kɛzi Gyihova menli kola di ngyinlazo ɛhye mɔɔ kpogya la azo ɛ? Yɛ nuhua ko biala bɔ mɔdenle kɛ ɔbali mɔɔ Nyamenle edwɛkɛ Baebolo ne ka la azo na yeazukoa Gyisɛse ɛdoavolɛ ne mɔ. Alasevolɛ ne mɔ anu ekyi ɛnli Nyamenle ngyinlazo ne mɔɔ fane kpalɛ nee ɛtane nwo la azo yemɔti bɛye bɛ bɛfi asafo ne anu. Gyihova Alasevolɛ ne mɔ dɔɔnwo bɔ ɛbɛla kpalɛ wɔ Gyihova anye zo. Ɛnɛ, menli mɔɔ ɛnee yɛ ninyɛne mɔɔ Nyamenle ɛngulo la ɛhakyi bɛlɛdi Nyamenle ngyinlazo ne mɔ azo.—Bɛgenga 1 Kɔlentema 6:9-11.
14. Nzenzaleɛ boni a menli dɔɔnwo mɔɔ bɛyele bɛ bɛvile asafo ne anu la ɛyɛ a? Duzu a ɛvi nu ɛra a?
14 Baebolo ne ka kɛ Keleseɛnema ɛye bɛdabɛ mɔɔ bɛndie Nyamenle la ɛvi asafo ne anu. Ɔyɛ yɛ fɛ kɛ bɛ nuhua dɔɔnwo nzinlii nu bɛ nwo na bɛsia bɛba la. (Bɛgenga 2 Kɔlentema 2:6-8.) Alasevolɛ ne mɔ di mɔɔ Baebolo ne ka la azo yemɔti asafo ne anwo kɔ zo te. Ɛhye maa bɛnwu kɛ bɛ ahyehyɛdeɛ ne ala a Nyamenle die to nu a. Ɔnva nwo kɛ asɔne dɔɔnwo maa bɛ menli yɛ mɔɔ bɛkulo la, Alasevolɛ ne mɔ di Gyihova ngyinlazo zo. Ɛhye ɛmaa menli dɔɔnwo ɛlie ɛdo nu kɛ Gyihova Alasevolɛ ɛnwu nɔhalɛ ne.
15. Duzu a ɛmaa adiema nrenya ko ɛnwu kɛ yenwu nɔhalɛ ne ɛ?
15 Duzu a maa Alasevolɛ gyɛne die di kɛ bɛnwu nɔhalɛ ne a? Adiema nrenya ko mɔɔ yenyia ɛvolɛ 54 la ɛzonle Gyihova sumunli ye ngakula nu. Ɔka kɛ ye diedi ne gyi sika nsa ɛhye mɔ azo: (1) Nyamenle wɔ ɛkɛ, (2) Baebolo ne vi Nyamenle, yɛɛ (3) Gyihova Alasevolɛ a ɛlɛyɛ Nyamenle ɛhulolɛdeɛ wɔ azɛlɛ ye azo ɛnɛ a. Ɔka kɛ: “Saa melɛsukoa debie a, mesɔ sika ɛhye mɔ menea na mebiza me nwo saa bɛgyi ye kpundii amgba a. Daselɛ mɔɔ kile kɛ biala le nɔhalɛ la yɛ kpole ɛvolɛ biala na ɛhye ɛmaa me diedi ɛyɛ se na anwodozo mɔɔ melɛ kɛ menwu nɔhalɛ ne la ɛyɛ kpole kpalɛ.”
16. Duzu ati a adiema raalɛ ko liele lile kɛ yenwu nɔhalɛ ne ɛ?
16 Adiema raalɛ ko mɔɔ yegya na ɔlɛsonle wɔ Gyihova Alasevolɛ gyima ne ati wɔ New York la hanle mɔɔ ɛmaa ɔdie ɔto nu kɛ yenwu nɔhalɛ ne la. Ɔse Gyihova ahyehyɛdeɛ ne ala a ka Gyihova duma ne mɔɔ ɔfinde Baebolo ne anu 7,000 la anwo edwɛkɛ kile menli a. Edwɛkɛ ɛhye mɔɔ wɔ 2 Edwɛkɛsisilɛ 16:9 la noko ɛboa ye: “[Gyihova] fa ɔ nye bɔ ewiade ye anwo mgbɔlɔka, na ɔfa tumi ɔdie bɛdabɛ mɔɔ bɛdi nɔhalɛ bɛmaa ye,” anzɛɛ bɛ ahonle di munli wɔ ɔ nwo la. Eza ɔhanle kɛ: “Nɔhalɛ ne ɛmaa menwu kɛzi mebanyia ahonle mɔɔ di munli na Gyihova amaa me anwosesebɛ la. Agɔnwolɛvalɛ mɔɔ me nee Gyihova lɛ la tɛla debie biala. Na me nye sɔ gyima mɔɔ Gyisɛse ɛlɛdi yeamaa yɛanyia Nyamenle anwo ndelebɛbo ne mɔɔ ɔlɛ me nu la.”
17. Duzu a manle adiema ko mɔɔ ɛnee ɛnlie Nyamenle ɛnli la liele dole nu kɛ yenwu nɔhalɛ ne a, na duzu ati ɔ?
17 Adiema nrenya ko mɔɔ ɛnee ɛnlie Nyamenle ɛnli la ka kɛ: “Abɔdeɛ maa medie meto nu kɛ Nyamenle kpondɛ kɛ alesama anye die yemɔti ɔnrɛmaa yɛnrɛnwu amaneɛ dahuu. Bieko, ewiade ne ɛbɛla ɛlɛsɛkye noko Gyihova menli ɛlɛnyi wɔ diedi, mɔdenlebɔlɛ, nee ɛlɔlɛ nu. Gyihova sunsum ne ala a kola yɛ nwanwane deɛ ɛhye ɛnɛ a.”—Bɛgenga 1 Pita 4:1-4.
18. Duzu a manle mediema mrenya nwiɔ bie liele dole nu kɛ bɛnwu nɔhalɛ ne ɛ? Kɛzi ɛnwu ye ɛ?
18 Adiema nrenya bieko mɔɔ ɛdɛnla nɔhalɛ ne anu ɛhyɛ la noko ka deɛmɔti ɔdie ɔdi kɛ yɛnwu nɔhalɛ ne la, ɔhanle kɛ: “Debie mɔɔ mezukoa ye wɔ ɛvolɛ dɔɔnwo anu la ɛmaa menwu kɛ Alasevolɛ ne mɔ bɔ mɔdenle kɛ bɛbali ɛvoya mɔɔ lumua Keleseɛnema neazo ne anzi. Saa metu adenle a menwu koyɛlɛ mɔɔ wɔ Gyihova Alasevolɛ avinli la wɔ ewiade amuala. Baebolo nu nɔhalɛ ne ɛmaa menyia ahunlundwolɛ nee anyelielɛ.” Adiema nrenya ko mɔɔ yebo ɛvolɛ 60 la hanle kɛ Gyihova Alasevolɛ die Gyisɛse di amgba. Ɔhilehilele nu kɛ: “Yɛzukoa Gyisɛse ɛbɛlabɔlɛ nee ye ɛzonlenlɛ gyima ne anwo debie na yɛ nye ɛlie ye neazo ne anwo. Yɛyɛ nzenzaleɛ wɔ yɛ ɛbɛlabɔlɛ nu amaa yɛalua Kelaese Gyisɛse anwo zo yɛabikye Nyamenle. Yɛnwu kɛ Kelaese ɛkpɔnelɛ afɔle ne azo a bɛbagyinla bɛalie ngoane a. Yɛɛ yɛze kɛ bɛdwazole ye bɛvile ewule nu. Menli mɔɔ vale bɛ nye nwunle ɛhye la lile nwolɛ daselɛ.”—Bɛgenga 1 Kɔlentema 15:3-8.
19, 20. (a) Gyima boni a Pɔɔlo hanle nwolɛ edwɛkɛ wɔ ye kɛlata ne mɔɔ ɔhɛlɛle Wulomuma asafo ne la anu a? (b) Duzu a ɔwɔ kɛ Gyihova azonvolɛ kɔsɔɔti yɛ a?
19 Nɔhalɛ Keleseɛnema kulo menli. Ɛhye ati a ɔwɔ kɛ yɛka nɔhalɛ ne anwo edwɛkɛ yɛkile la. Pɔɔlo zele Wulomuma asafo ne kɛ ɔle Gyisɛse nɔhalɛ azonvolɛ gyima kɛ bɛbabɔ edwɛkpa ne nolo. Ɔhɛlɛle kɛ: “Saa bɛdie bɛto nu na bɛka ye bɛ nloa kɛ, ‘Gyisɛse le Awulae’ na bɛdie bɛdi wɔ bɛ ahonle nu kɛ Nyamenle dwazole ye vile mɔwuamra anu a, bɛbanyia ngoane. Ɔluakɛ saa sonla fa ye ahonle die di a yɛɛ ɔka ye diedi ne ɔ nloa na ɔnyia ngoane a.”—Wulo. 10:9, 10.
20 Gyihova Alasevolɛ die di kɛ bɛnwu nɔhalɛ ne yɛɛ bɛze kɛ ɔle enililɛ kpole kɛ bɛbahilehile awie mɔ edwɛkpa ne mɔɔ fane Nyamenle Belemgbunlililɛ ne anwo la. Yemɔti, bɛmaa ɔyɛ yɛ bodane kɛ yɛbahilehile awie mɔ Baebolo ne na eza yɛva yɛ nyɛleɛ yɛhile kɛ yɛdie yɛto nu kɛ yɛnwu nɔhalɛ ne.
^ ɛden. 3 Nea Jehovah’s Witnesses—Proclaimers of God’s Kingdom, mukelɛ 191-198, 448-454.
“Ɔwɔ kɛ yɛnwu amaneɛ dɔɔnwo na yɛanwu Nyamenle Belemgbunlililɛ ne.”—GYI. 14:22.
1. Duzu ati a Nyamenle azonvolɛ banwu “amaneɛ dɔɔnwo” ɛ?
ƆSI yɛ nwo kɛ yɛbanwu “amaneɛ dɔɔnwo” na yɛanyia dahuu ngoane ɔ? Kyɛkyɛ. Ɔnva nwo mekɛ tendenle mɔɔ yɛva yɛdɛnla nɔhalɛ ne anu la, yɛ kɔsɔɔti yɛkɔ sɔnea nu. Duzu ati ɔ? Ɔluakɛ yɛwɔ Seetan ewiade nu.—Yek. 12:12.
2. (a) Ngyegyelɛ mɔɔ alesama kɔsɔɔti kɔ nu anzi ne, amaneɛ boni a Keleseɛnema nwu ye a? (Nea mɔlebɛbo nvoninli ne.) (b) Amaneɛnwunlɛ ne vi nwane, na kɛ ɔyɛle mɔɔ yɛnwunle ye ɛ?
2 Yɛnli munli yemɔti yɛ muala yɛkɔ ngyegyelɛ nu. Noko, Keleseɛnema eza nwu amaneɛ bie mɔ. (1 Kɔl. 10:13) Amaneɛnwunlɛ ɛhye ko a le Nyamenle mɔɔ bɛkulo kɛ bɛdi nɔhalɛ bɛmaa ye la ati bɛyɛ bɛ kpɔdekpɔdeyɛlɛ la. Gyisɛse zele ye ɛdoavolɛ ne mɔ kɛ: “Akɛlɛ ɛnle kpole ɛndɛla ɔ menle. Saa bɛyɛle me kpɔdekpɔde a ɛnee bɛbayɛ bɛdabɛ noko kpɔdekpɔde.” (Dwɔn 15:20) Nwane a maa bɛyɛ bɛ kpɔdekpɔde a? Seetan ɔ. Baebolo ne ka kɛ: “Abɔnsam, lua nu ɛlɛkpo kɛ awenade” ɔlɛkpondɛ Nyamenle menli “yeahye [bɛ] yeali.” (1 Pita 5:8) Seetan ɛlɛyɛ mɔɔ ɔbahola ye yɛ la amuala amaa yɛagyakyi nɔhalɛ mɔɔ yɛdi yɛmaa Gyihova la. Bɛmaa yɛzuzu mɔɔ dole ɛzoanvolɛ Pɔɔlo la anwo.
3-5. (a) Amaneɛ boni a Pɔɔlo nwunle ye wɔ Lesetela a? (b) Adenle boni azo a amaneɛnwunlɛ nwo edwɛkɛ ne mɔɔ ɔhanle la maa anwosesebɛ a?
3 Pɔɔlo lile nɔhalɛ manle Nyamenle yemɔti ɔyiale ɛkpɔlɛ dɔɔnwo. (2 Kɔl. 11:23-27) Pɔɔlo yɛle nrenya bie mɔɔ bɛwole ye abubura la ayile wɔ Lesetela. Ɛhye ati, menli dwenlenle kɛ Pɔɔlo nee Baanabase le nyamenle. Ɛnee ɔwɔ kɛ bɛ mu nwiɔ bɛkpa menli dɔɔnwo ne kyɛlɛ kɛ bɛmmasonle bɛ! Noko, yeangyɛ Dwuuma ɛzonlenlɛ ne anu mgbanyima rale ɛkɛ na bɛbɔle ɔ bo bɛdendɛle bɛtiale Pɔɔlo nee Baanabase. Menli ne liele bɛ adalɛ ne lile. Ɔlua zo, bɛzile Pɔɔlo awolɛ na bɛzuzule kɛ yewu.—Gyi. 14:8-19.
4 Mɔɔ Pɔɔlo nee Baanabase hanle edwɛkɛ ne wɔ Dɛbi sua kpole ne azo wiele la, “bɛziale bɛhɔle Lesetela nee Ayekoneɛm, yɛɛ Anteɔko mɔɔ wɔ Paesedea maanzinli nu la. Bɛmanle diedima ne mɔ anwosesebɛ na bɛzele bɛ kɛ bɛzɔ diedi ne anu kpundii. Bɛhilehilele bɛ kɛ ɔwɔ kɛ yɛnwu amaneɛ dɔɔnwo na yɛanwu Nyamenle Belemgbunlililɛ ne.” (Gyi. 14:21, 22) Edwɛkɛ “ɔwɔ kɛ yɛnwu amaneɛ dɔɔnwo” ɛmmaa anwosesebɛ. Yemɔti, kɛzi Pɔɔlo nee Baanabase manle “diedima ne mɔ anwosesebɛ” wɔ mekɛ mɔɔ bɛhanle kɛ bɛbanwu amaneɛ dɔɔnwo la ɛ?
5 Mualɛ ne wɔ Pɔɔlo edwɛkɛ ne anu. Ɔhanle kɛ: “Ɔwɔ kɛ yɛnwu amaneɛ dɔɔnwo na yɛanwu Nyamenle Belemgbunlililɛ ne.” Yeanga ye sikalɛ kɛ: “Ɔwɔ kɛ yɛnwu amaneɛ dɔɔnwo.” Yemɔti, Pɔɔlo zile ahatualɛ kpalɛ ne mɔɔ bɛdabɛ mɔɔ bɛdi nɔhalɛ bɛmaa Nyamenle bɛanyia la azo. Ahatualɛ ɛhye ɛnle ɛlalɛ. Gyisɛse hanle kɛ: “Mɔɔ kɛgyinla kpundii kɛhɔ awieleɛ la, Nyamenle kɛlie ye ngoane.”—Mat. 10:22.
6. Ahatualɛ boni a wɔ ɛkɛ maa bɛdabɛ mɔɔ bɛnwu amaneɛ la ɛ?
6 Saa yɛnwu amaneɛ a, yɛbanyia ahatualɛ. Keleseɛnema mɔɔ bɛkpokpa bɛ la nee Gyisɛse bɛayɛ arelemgbunli wɔ anwuma na bɛanyia damɛnlangoate ngoane. ‘Mboane gyɛne ne’ bɛanyia dahuu ngoane wɔ azɛlɛ mɔɔ anzondwolɛ wɔ zo la azo. (Dwɔn 10:16; 2 Pita 3:13) Noko kɛkala, ɔwɔ kɛ yɛnwu “amaneɛ dɔɔnwo.” Bɛmaa yɛzuzu sɔnea nwiɔ mɔɔ yɛbahɔ nu la anwo.
7. Kpɔdekpɔdeyɛlɛ ne bie a le boni?
7 Gyisɛse hanle kɛ: “Bɛbahye bɛ bɛahɔ kɔɔto. Bɛbabo bɛ wɔ nyianu azua ne mɔ anu; ɔlua me ti, bɛbagyinla mgbanyima nee arelemgbunli nyunlu.” (Maake 13:9) Yemɔti, Gyisɛse hanle kɛ bɛbayɛ Keleseɛnema bie mɔ kpɔdekpɔde. Ɔdwu mekɛ ne bie a, asɔne nee maanyɛlɛ mgbanyima a yɛ bɛ kpɔdekpɔde a. (Gyi. 5:27, 28) Dwenle Pɔɔlo neazo ne anwo bieko. Asoo kpɔdekpɔdeyɛlɛ ɛhye manle ye ahonle dule? Kyɛkyɛ.—Bɛgenga Gyima ne 20:22, 23.
8, 9. Kɛzi Pɔɔlo hilele kɛ ɛnee yɛsika ɔ bo kɛ ɔbagyinla kpɔdekpɔdeyɛlɛ nloa ɛ? Kɛzi yɛ mediema ne mɔ bie ɛgyinla kpɔdekpɔdeyɛlɛ nloa wɔ yɛ mekɛ ye anu ɛ?
8 Pɔɔlo vale akɛnrasesebɛ gyinlanle Seetan kpɔdekpɔdeyɛlɛ ne anloa na ɔhanle kɛ: “Me ngoane ɛdeɛ, mendwenle nwolɛ, amaa meahola meawie Awulae Gyisɛse gyima ne mɔɔ yeva yemaa me kɛ membɔ Edwɛkpa ne mɔɔ fane Nyamenle ɛlolɛ ne anwo la nolo.” (Gyi. 20:24) Ɛnee Pɔɔlo ɛnzulo ɛkpɔlɛ. Emomu, ɛnee yesika ɔ bo kɛ ɔbagyinla ɔ nloa. Ɛnee ye bodane a le kɛ ɔbabɔ ‘edwɛkpa ne nolo,’ bɔbɔ wɔ mekɛ mɔɔ ɔlɛnwu amaneɛ la.
9 Ɛnɛ, mediema dɔɔnwo ɛva nɔhalɛlilɛ ɛgyinla kpɔdekpɔdeyɛlɛ nloa. Wɔ maanle bie anu, bɛtɛdile Alasevolɛ bie mɔ edwɛkɛ noko bɛgua bɛ efiade asɛɛ ɛvolɛ 20. Kɛmɔti ɛ? Ɔboalekɛ bɛngulo kɛ bɛfa bɛ nwo bɛwulowula maanyɛlɛ nu. Bɛammaa awie biala angɔnnea bɛ, bɔbɔ bɛ mbusuafoɔ. Bɛbole pilizama ne bie mɔ yɛɛ bɛhilele bie mɔ noko nyane.
10. Duzu ati a ɔnle kɛ yɛsulo amaneɛ mɔɔ yɛbanwu ye arɛlevilɛ nu la ɛ?
10 Wɔ maanle bie mɔ noko anu, yɛ mediema ne mɔ nwu amaneɛ arɛlevilɛ nu. Saa ɛhye bie to wɔ a, mmamaa wɔ ahonle tu. Kakye Dwosefi. Bɛdɔnenle ye kɛ kanranli arɛlevilɛ nu. Noko, Gyihova ‘yele ye vile ye amaneɛnwunlɛ muala anu.’ (Gyi. 7:9, 10) Gyihova bahola alie ɛdawɔ noko. Mmamaa ɛ rɛle fi ye ɛlɛ kɛ “Awulae ze kɛ ɔsi ɔdie menli kpalɛ ɔfi bɛ sɔnea nu” la. (2 Pita 2:9) Ɔle kpalɛ kɛ ɛbava ɛ rɛle wɔawula Gyihova nu wɔava akɛnrasesebɛ wɔagyinla ɛkpɔlɛ nloa. Nyia anwodozo kɛ Gyihova bahola alie wɔ avi ɛtane ewiade ɛhye anu na yeamaa wɔ dahuu ngoane.—1 Pita 5:8, 9.
11. Kɛzi abɛnubulɛ le ngakyile fi kpɔdekpɔdeyɛlɛ nwo ɛ?
11 Yɛ abɛ nu noko bahola abu. Kɛzi amaneɛnwunlɛ ɛhye le ngakyile fi kpɔdekpɔdeyɛlɛ nwo ɛ? Kpɔdekpɔdeyɛlɛ le kɛ ahumu mɔɔ tu arɛlevilɛ nu na ɔsɛkye sua ɛkɛ ne ala la. Noko, abɛnubulɛ le kɛ nvɔlekɛ mɔɔ bɛdidi sua bo ngyikyi ngyikyi la. Ɛkanwu mɔɔ nvɔlekɛ ne mɔ ɛyɛ la, ɛnee yekpa nwo ɔluakɛ ɛnee sua ne asɛɛ ɛbu.
12. (a) Kɛmɔti a Seetan fa abɛnubulɛ di gyima ɛ, na duzu ati a yelua zo yenyia menli dɔɔnwo a? (b) Kɛzi abɛnubulɛ gyegyele Pɔɔlo ɛ?
12 Seetan kpondɛ kɛ ɔsɛkye agɔnwolɛvalɛ mɔɔ yɛ nee Gyihova lɛ la. Bie a ɔbalua kpɔdekpɔdeyɛlɛ anzɛɛ abɛnubulɛ, mɔɔ yelua zo yɛnyia menli dɔɔnwo la azo. Duzu ati ɔ? Ɔboalekɛ ɔbahola yeazɛkye agɔnwolɛvalɛ mɔɔ yɛ nee Nyamenle lɛ la ngyikyingyikyi. Ɛnee ɔdwu mekɛ ne bie a, ɛzoanvolɛ Pɔɔlo abɛ nu bu. Mekɛ bie bɔbɔ ɔhanle kɛ ɔ “nwo yɛ anwunvɔne kpole!” (Bɛgenga Wulomuma 7:21-24.) Kɛmɔti a awie le kɛ Pɔɔlo abɛ nu kola bu ɛ? Ɛnee ɔ nee Gyihova lɛ agɔnwolɛvalɛ kpalɛ na ɔbayɛ kɛ ɛnee ɔboka neazo eku ne anwo. Noko akee, Pɔɔlo sinlidɔlɛ ti, ye abɛ nu bule. Ɛnee ɔkpondɛ kɛ ɔyɛ mɔɔ tenrɛ la, noko ɛnee ɔnla aze. Yemɔti, saa ɔyɛ a ɛnee wɔ abɛ nu ɛbu a, ɛbahola wɔanyia arɛlekyekyelɛ wɔavi Pɔɔlo ɛkɛ.
13, 14. (a) Duzu a maa Nyamenle menli ne bie mɔ abɛ nu bu a? (b) Nwane a kpondɛ kɛ ɔsɛkye yɛ diedi a, na duzu ati ɔ?
13 Ɔdwu mekɛ ne bie a mediema dɔɔnwo abɛ nu bu, ɛzulolɛ ka bɛ, na bɛte nganeɛ bɔbɔ kɛ nvasoɛ ɛnle bɛ nwo zo. Kɛ neazo la, adiema raalɛ ko mɔɔ ɔle adekpakyelɛnli la ka kɛ: “Mekɛ dɔɔnwo ne ala medwenle nvonleɛ bie mɔɔ menyɛle la anwo na ɔmaa medi nyane dahuu. Saa medwenle debie biala mɔɔ meanyɛ ye boɛ la anwo a, ɔkola ɔmaa mete nganeɛ kɛ awie biala mɔɔ Gyihova bɔbɔ boka nwo la ɛnrɛhulo me edwɛkɛ ɛlɛ.”
14 Duzu ati a Gyihova azonvolɛ mɔɔ bie a le yɛ diema raalɛ ɛhye la kola di nyane zɛhae ɛ? Ninyɛne dɔɔnwo ati ɔ. Bie a bɛnlɛ adwenle mɔɔ tenrɛ la wɔ ɛbɛlabɔlɛ nu. (Mrɛ. 15:15) Bie mɔ noko kpɔkɛdelɛ mɔɔ ɛnle kpalɛ la ati ɔ. Kɛzi ɔde ye biala la, ɔwɔ kɛ yɛkakye ahenle mɔɔ kulo kɛ ɔdua yɛ nganeɛdelɛ zo sɛkye yɛ la. Nwane a kpondɛ kɛ yɛ abɛ nu bu na yɛgyakyi Gyihova ɛzonlenlɛ a? Kpolerazulɛ biala ɛnle nwolɛ kɛ Seetan ɔ? Bɛbua ye ewule fɔlɛ na ɔkpondɛ kɛ ɛte nganeɛ kɛ ɛdawɔ noko ɛnlɛ anyelazo biala. (Yek. 20:10) Seetan kpondɛ kɛ ɔgyegye yɛ ɔto yɛ sa nu. Seetan bodane a le kɛ ɔdua kpɔdekpɔdeyɛlɛ nee abɛnubulɛ zo, yeamaa yɛagyakyi Nyamenle ɛzonlenlɛ. Mmayɛ nvonleɛ, Nyamenle menli gyi konle nloa, bɛlɛpele bɛagyinla bɛ munlililɛ nu bɛamaa Gyihova.
15. Kɛmɔ 2 Kɔlentema 4:16, 17 ka la, duzu a yɛvua yɛtafe zo kɛ yɛbayɛ a?
15 Mmakpo aze ɛlɛ. Fa wɔ adwenle sie ahatualɛ ne azo dahuu. Pɔɔlo hɛlɛle Kɔlente Keleseɛnema kɛ: “Yɛmkpo aze. Saa yɛ nwonane ɛlɛwie bɔbɔ a, Nyamenle kakyi yɛ sunsum nu nwonane ne alehyenlɛ biala. Nyane sikalɛ ekyi ɛhye mɔɔ yɛlɛnwu ye la bava anyunlunyia mɔɔ ɛnlɛ awieleɛ na ɔle kpole kpalɛ ɔtɛla nyane ɛhye la arɛlɛ yɛ.”—2 Kɔl. 4:16, 17.
16. Duzu ati a ɔwɔ kɛ yɛsiezie yɛ nwo kɛkala yɛmaa amaneɛnwunlɛ ɛ?
16 Seetan lɛ “agyiba” anzɛɛ ngane dɔɔnwo mɔɔ ɔdua zo ɔsɔ yɛ ɔnea a. (Ɛfɛ. 6:11) Ɛhye ati, ɔwɔ kɛ yɛdi folɛ ne mɔɔ wɔ 1 Pita 5:9 la azo: “Bɛzɔ bɛ diedi ne anu kpundii, bɛho bɛtia ye.” Saa yɛbahola yɛagyinla kpundii a, kyesɛ yɛsiezie yɛ adwenle nee yɛ ahonle kɛkala na yɛnyia ɛhulolɛ kɛ yɛbayɛ mɔɔ tenrɛ la. Kɛ neazo la: Saa sogyama bɛahɔ konle a, bɛdumua bɛtete bɛ kpalɛ bɛmaa konle ne. Zɔhane ala a ɔwɔ kɛ yɛdayɛ noko yɛyɛ a. Yɛnze konle mɔɔ la yɛ nyunlu a. Yemɔti, ɔwɔ kɛ yɛtete yɛ nwo kɛkala. Ɛzoanvolɛ Pɔɔlo dule Keleseɛnema folɛ kɛ: “Bɛnlea kɛ bɛtɛdɛ bɛ diedi ne anu. Bɛzɔ bɛ nwo bɛnlea.”—2 Kɔl. 13:5.
17-19. (a) Kɛzi yɛbahola yɛanleɛnlea yɛ nwo nu ɛ? (b) Kɛzi bɛtete ngakula amaa bɛahola bɛaza bɛ ne wɔ bɛ diedi ne anwo wɔ sukulu ɛ?
17 Biza ɛ nwo kpuyia ɛhye mɔ fa neɛnlea ɛ nwo nu: ‘Meyɛ asɔne dahuu ɔ? Saa awie mɔ si me adua kɛ menyɛ ɛtane a, asoo metie Nyamenle kɛ tumivolɛ metɛla sonla ɔ? Mekɔ debiezukoalɛ dahuu ɔ? Asoo mefa akɛnrasesebɛ meka me diedi ne anwo edwɛkɛ? Mefa me mediema ɛtane mekyɛ bɛ ndɛndɛ kɛmɔ mekpondɛ kɛ bɛfa me ɛdeɛ bɛkye me la ɔ? Asoo metie mgbanyima mɔɔ wɔ me asafo ne anu nee bɛdabɛ mɔɔ bɛlɛnea asafo ne azo wɔ ewiade amuala la ɔ?’
18 Yɛde menli mɔɔ kulo kɛ nyia yɛ nzuzulɛ zo tumi la avinli. Ɔwɔ kɛ mediema ngakula dɔɔnwo fa akɛnrasesebɛ ka bɛ diedi ne anwo edwɛkɛ wɔ sukulu. Ɔnyɛ bɛ nyiane anzɛɛ bɛnzulo kɛ bɛbayɛ zɔ. Duzu a ɛmaa ngakula ɛhye mɔ ɛva akɛnrasesebɛ ɛdendɛ a? Bɛfa nzuzulɛ mɔɔ wɔ yɛ magazine ne mɔ anu la bɛdi gyima. Kɛ neazo la, July 2009 Awake! ne ka kɛ saa wɔ sukulunli bie biza wɔ kɛ: “Duzu ati a ɛnlie ngakyihakyililɛ ne ɛnli ɛ?” a, ɛbahola wɔaha ye sikalɛ kɛ: “Duzu ati a ɔwɔ kɛ medie ngakyihakyililɛ ne medi ɛ? Abɔdeɛ nwo nrɛlɛbɛvoma mɔɔ menli bu bɛ kɛ bɛze deɛ bɔbɔ la anloa ɛnzɛ wɔ nwolɛ!” Awovolɛ, bɛ nee bɛ mra ɛzuzu kɛzi bɛbahola bɛaza bɛ ne wɔ bɛ diedi ne anwo la anwo amaa saa bɛkɔ sukulu a bɛahola bɛayɛ zɔ.
19 Nɔhalɛ, tɛ mekɛ ne amuala a ɔla aze kɛ yɛbaza yɛ ne wɔ yɛ diedi ne anwo anzɛɛ yɛbayɛ mɔɔ Gyihova kpondɛ kɛ yɛyɛ la a. Kɛ neazo la, saa yɛyɛ gyima yɛvɛ bɔbɔ a ɔwɔ kɛ yɛkɔ debiezukoalɛ. Anzɛɛ bie a ɔbayɛ se kɛ yɛbadwazo ndɛ yɛahɔ daselɛlilɛ. Noko kakye kɛ: Saa ninyɛne ɛhye mɔ ka yɛ ɛkɛ a, ɔbamaa yɛaziezie yɛ nwo yɛamaa sɔnea mgbole mɔɔ bara kenlebie la.
20, 21. (a) Kɛzi ɛkpɔnedeɛ ne mɔɔ yɛbadwenledwenle nwo la kola maa yɛdi abɛnubulɛ zo ɛ? (b) Duzu a ɔwɔ kɛ yɛsika yɛ bo kɛ yɛbayɛ a?
20 Na abɛnubulɛ noko ɛ? Kɛ ɔkɛyɛ na yɛali zolɛ konim ɛ? Adenle kpalɛ ko mɔɔ yɛbahola yɛalua zo la a le kɛ yɛbadwenledwenle Gyisɛse ɛkpɔnelɛ afɔle ne anwo. Ɛhye a ɛzoanvolɛ Pɔɔlo yɛle a. Ɛnee ɔdwu mekɛ ne bie a ɔte nganeɛ kɛ ɔ nwo yɛ anwunvɔne. Noko ɛnee ɔze kɛ Kelaese wule manle ɛtanevolɛma mɔɔ bɛle kɛ ɔdaye la, tɛ menli mɔɔ di munli la. Ɔhɛlɛle kɛ: “Ngoane ɛhye mɔɔ mede nu la, mede ye kɛ medie Nyamenle Ara ne mɔɔ hulole me na ɔdole ye ngoane aze ɔmanle me la medi la ati ɔ.” (Gal. 2:20) Ɛhɛe, Pɔɔlo liele ɛkpɔnedeɛ ne dole nu na ɔliele ɔlile kɛ ɔdaye ti a bɛvale ɛkpɔnedeɛ ne bɛmanle a.
21 Saa ɛdawɔ noko ɛdie ɛkpɔnedeɛ ne ɛto nu kɛ ahyɛlɛdeɛ mɔɔ Gyihova ɛva ɛmaa wɔ a, ɛbanyia nvasoɛ kpole. Ɛhye ɛngile kɛ abɛnubulɛ bɛavi yɛ nwo zo arɛlevilɛ nu. Ɔwɔ kɛ bie mɔ gyinla abɛnubulɛ nloa kɔkpula kɛ ewiade fofolɛ ne kɛra. Noko kakye kɛ: Ahatualɛ ne wɔ ɛkɛ maa bɛdabɛ mɔɔ bɛnrɛkpo aze la. Kenle ko biala, yɛbikye mekɛ mɔɔ Nyamenle Belemgbunlililɛ ne bara la. Mekɛ zɔhane dwu a, anzondwolɛ bara azɛlɛ ye azo na alesama kɔsɔɔti ali munli. Saa ɔwɔ kɛ ɛnwu amaneɛ dɔɔnwo bɔbɔ a, sika ɛ bo kɛ ɛbanyia Belemgbunlililɛ zɔhane.
“Ɔwɔ kɛ ɛnwu kɛ wɔ nyɛmoa ne mɔ si de la.”—MRƐ. 27:23.
1, 2. (a) Gyima mɔɔ ɛnee Yizilayɛ mboaneneavolɛma yɛ la bie a le boni? (b) Kɛzi awovolɛ bahola ayɛ kɛ mboaneneavolɛma ɛ?
ƐNEE tete Yizilayɛ mboaneneavolɛ yɛ gyima ɛsesebɛ. Ɛnee bɛyɛ gyima wɔ wuluwulu nee ɛyɛyɛlɛ mekɛ nu, bɛbɔ bɛ mboane ne mɔ anwo bane bɛfi nanemgbole nee nwulema asa nu. Mboaneneavolɛma nleɛnleanle kɛzi boane ko biala anwo de la dahuu na bɛyɛle mɔɔ ɛnde kpɔkɛ anzɛɛ mɔɔ ɛboda la ayile. Ɛnee bɛ nye wɔ mboane mralɛ ne mɔ anwo kpalɛ ɔluakɛ bɛ nwo ɛnyɛ se kɛ mboane mgbole ne mɔ la.—Mɔl. 33:13.
2 Ɔwɔ kɛ Keleseɛne awovolɛ yɛ kɛ mboaneneavolɛ ɛhye mɔ la. Ɔwɔ kɛ bɛfa Gyihova ngyinlazo bɛtete bɛ mra. (Ɛfɛ. 6:4) Asoo ye ɛyɛlɛ la aze? Kyɛkyɛ! Bɛfa Seetan nzuzulɛ bɛgyegye ngakula dahuu yɛɛ bɛlɛ bɛ sinlidɔlɛ. (2 Tem. 2:22; 1 Dwɔn 2:16) Kɛ ɔkɛyɛ na wɔaboa ɛ mra ɛ? Bɛmaa yɛzuzu ndenle nsa mɔɔ bɛbahola bɛalua zo bɛava Gyihova ngyinlazo bɛatete bɛ mra la anwo: (1) Nwu kɛzi bɛde la, (2) maa bɛ aleɛ, na (3) kile bɛ adenle.
3. Kɛ ɔkɛyɛ na awovolɛ ahola anwu bɛ mra kpalɛ ɛ?
3 Mboaneneavolɛ kpalɛ tɔ ɔ rɛle aze neɛnlea ye boane ko biala anwo saa ɔte kpɔkɛ a. Baebolo ne ka kɛ: “Ɔwɔ kɛ ɛnwu kɛ wɔ nyɛmoa ne mɔ si de la.” (Mrɛ. 27:23) Kɛ wovolɛ la, ɛkulo kɛ ɛnwu “wɔ nyɛmoa” anzɛɛ ɛ mra ne mɔ kpalɛ. Amaa wɔayɛ ɛhye la, ɔwɔ kɛ ɛdua bɛ nyɛleɛ zo ɛnwu bɛ nzuzulɛ nee bɛ nganeɛdelɛ. Kɛzi ɛbayɛ ye ɛ? Ɛ nee bɛ ɛli adwelie dahuu.
4, 5. (a) Nzuzulɛ kpalɛ mɔɔ bamaa ngakula ala bɛ adwenle nee bɛ nganeɛdelɛ ali la bie a le boni? (Nea mɔlebɛbo nvoninli ne.) (b) Adenle boni a ɛfa zo na ɛ mra nee wɔ ahola adendɛ a?
4 Awovolɛ bie mɔ ɛnwu ye kɛ saa ngakula ɛlɛnyi a, ɔyɛ se kɛ bɛ nee bɛ kɛli adwelie. Ngakula mɔɔ ɛlɛnyia la ɛngulo kɛ bɛkɛha bɛ nzuzulɛ nee bɛ nganeɛdelɛ nwo edwɛkɛ. Saa zɔhane a ɛ mra ne mɔ de a, duzu a ɛbahola wɔayɛ a? Ɔnle kɛ ɛ nee bɛ tendɛ dɔɔnwo wɔ anyebolo zo, emomu, bɔ mɔdenle ɛ nee bɛ ɛdendɛ wɔ anzondwolɛ nu. (Mɛla 6:6, 7) Nyia mekɛ maa bɛ. Ɛ nee bɛ ɛhɔ akpɔsa. Ɛ nee bɛ ɛli nwɔhoa anzɛɛ ɛyɛ gyima wɔ sua nu. Mekɛ mɔɔ bɛ nye ɛlie la bɛbala bɛ nzuzulɛ nee bɛ nganeɛdelɛ ali.
5 Na saa yemɔ anzi, ɛ ra ne ɛngulo kɛ ɔtendɛ ɛ? Dua adenle fofolɛ zo. Kɛ neazo la, kɛ anrɛɛ ɛbabiza ɛ ra raalɛ debie mɔɔ ɔyɛle ye wɔ alehyenlɛ ne anu la, ka mɔɔ ɛyɛle la emomu kile ye. Ɛhye bamaa yeahola yeaha ye ɛdeɛ yeahile wɔ. Anzɛɛ amaa wɔanwu kɛzi ɔte nganeɛ wɔ debie bie anwo la, biza deɛ ne anwo edwɛkɛ, mmabiza ɔdaye mumua ne ɔ nwo edwɛkɛ. Ɛbahola wɔabiza ye kɛzi ɔ gɔnwo mɔ te nganeɛ wɔ deɛ ne anwo la. Akee ɛbahola wɔabiza folɛ mɔɔ ɔbadu ɔ gɔnwo mɔ wɔ nwo la.
6. Kɛ ɔkɛyɛ na ɛ mra anwu ye kɛ ɛlɛ bɛ nwo alagye na wɔ edwɛkɛ ɛnyɛ se ɛ?
6 Saa ɛ mra nwu kɛ ɛlɛ bɛ nwo alagye na wɔ edwɛkɛ ɛnyɛ se a, bɛ nee wɔ bali adwelie. Na saa bɛyɛ ye nzonlɛ kɛ ɛnlɛ bɛ nwo alagye a, bɛnrɛha bɛ ngyegyelɛ bɛnrɛhile wɔ. Kɛ ɔkɛyɛ na wɔanwu kɛ wɔ edwɛkɛ ɛnyɛ se ɛ? Mmaka ye ɛ nloa ala kɛ, “Bɛbahola bɛ nee me adendɛ mekɛ biala,” fa wɔ nyɛleɛ kile. Ɔwɔ kɛ ɛ mra mɔɔ ɛlɛnyi la yɛ ye nzonlɛ kɛ saa bɛka edwɛkɛ bɛkile wɔ a, ɛnrɛva ɛya ndɛndɛ. Eza ɔwɔ kɛ bɛnwu kɛ bɛ edwɛkɛ hyia wɔ. Kayla, mɔɔ yenyia ɛvolɛ 19 la ka kɛ: “Mekola me nee me ze tendɛ mekɛ biala. Ɔmpɛ me nloa azo, yɛɛ ɔmbua me ndɛne; ɔtie me. Na ɔtu me folɛ kpalɛ mekɛ biala.”
7. (a) Saa wovolɛ ɛlɛka ɛdulɛ mɔɔ li agyalɛ nyunlu la anwo edwɛkɛ a, kɛzi ɔbala ndelebɛbo ali ɛ? (b) Kɛzi awovolɛ bahola aha bɛ mra ɛya ɛ?
7 Ɔdwu mekɛ ne bie a, ɔwɔ kɛ ɛ nee ɛ mra suzu edwɛkɛ mɔɔ ye ɛhanlɛ ɛnla aze mɔɔ bie a le ɛdulɛ mɔɔ li agyalɛ nyunlu la anwo. Saa ɛlɛyɛ zɔ a, kile bɛ adenle kpalɛ ne. Kɛ neazo la, fa ye kɛ wɔhɔ ɛleka mɔɔ bɛtɔne aleɛ la na wɔnwu kɛ kɔkɔbɔlɛ ala a wɔ aleɛ mɔɔ bɛtɔne ye wɔ ɛkɛ la anwo a. Ɔda ali kɛ ɛbavi ɛkɛ wɔahɔ ɛleka fofolɛ. Zɔhane ala a ɛ mra noko bɛahola ayɛ a. Saa wɔ folɛdulɛ le kɔkɔbɔlɛ ngome a, ɛ mra ne mɔ bava ɛya, bɛnrɛkpondɛ wɔ folɛdulɛ bieko. (Bɛgenga Kɔlɔsaema 3:21.) Emomu, bɔ mɔdenle da ndelebɛbo ali. Adiema raalɛ kakula Emily ka kɛ: “Saa me awovolɛ ɛlɛka ɛdulɛ mɔɔ li agyalɛ nyunlu la anwo edwɛkɛ a, bɛnga kɛ ɔle ɛtane. Bɛsi anyelielɛ mɔɔ wɔ awie mɔɔ ɛbanwu ye kpalɛ anzɛɛ bokavolɛ ɛkpondɛlɛ nu la azo. Ɛhye maa mekola meka nwolɛ edwɛkɛ mekile bɛ. Nɔhalɛ nu, mebaha agɔnwolɛ biala mɔɔ mebadu la anwo edwɛkɛ meahile bɛ, menrɛva menrɛvea bɛ.”
8, 9. (a) Nvasoɛ boni a wɔ zo kɛ ɛbazi abotane wɔadie ɛ ra mɔɔ ɛnrɛpɛ ɔ nloa azo ɛ? (b) Duzu a ɛvi ɛ ra mɔɔ ɛdiele ye la anu ɛra a?
8 Si abotane na tie ɛ ra kpalɛ. Ɛhye bahile kɛ wɔ edwɛkɛ ɛnyɛ se. (Bɛgenga Gyemise 1:19.) Katia, ɛrɛladane bie mɔɔ le belazinli la, ka kɛ: “Dɛba ne, ɛnee menlɛ me ra raalɛ ne anwo abotane. Memmaa ɔndendɛ ɔnwie na meapɛ ɔ nloa azo. Bie a ɛnee mevɛ somaa anzɛɛ mengulo kɛ ɔbagyegye me. Kɛkala mɔɔ mehakyi me subane la, ɔdaye noko yehakyi. Akee yɛyɛ ko.”
9 Selɛ bie mɔɔ bɛfɛlɛ ye Ronald la noko nyianle anwubielɛ ɛhye bie wɔ ɔ ra raalɛ ne anwo. “Mɔɔ ɔhanle ɔhilele me kɛ ɔ nye die kpavolɛ bie mɔɔ ɔ nee ye kɔ sukulu anwo la, menvale ɛya ɛkɛ ne ala. Noko nzinlii mɔɔ mendwenlenle kɛzi Gyihova nyia ye azonvolɛ nwo abotane na ɔte bɛ edwɛkɛ bo anwo la, menwunle kɛ ɔbayɛ kpalɛ kɛ mebadie kɛzi me ra raalɛ ne te nganeɛ la kolaa na meadu ye folɛ. Ɔle kpalɛ kɛ menyɛle ye zɔ la! Ɔmanle mendele kɛzi me ra raalɛ ne te nganeɛ la abo. Ɔwiele la, mengolale me nee ye dendɛle wɔ ɛlɔlɛ nu. Ɔvale me folɛdulɛ ne ɔyɛle gyima ɔmanle ɔzinle me nwo. Ɔhanle kɛ ɔbahakyi.” Saa ɛ nee ɛ mra ta di adwelie a, ɔmaa ɛnwu bɛ adwenle nee bɛ nganeɛdelɛ. Yemɔti, ɛbahola wɔaboa bɛ kpalɛ wɔ bɛ kpɔkɛzilɛ nu.*
10, 11. Kɛ ɔkɛyɛ na wɔaboa ɛ mra wɔamaa bɛadɛnla nɔhalɛ ne anu ɛ?
10 Mboaneneavolɛ kpalɛ ze kɛ boane kola minli. Boane bahola ahwe ɔ nwo avi mboane ekpunli ne anwo ekyi yeahɔli ndile. Ɔlɛ ye ngyikyingyikyi dedee ɔbahwe ɔ nwo yeavi mboane ekpunli ne anwo bɔkɔɔ. Zɔhane ala a ngakula bahola ayɛ a. Bɛbahola bɛavi nɔhalɛ ne anu ngyikyingyikyi. Ɔbahola yeavi agɔnwolɛ ɛtane ɛdulɛ anzɛɛ anyelielɛ ninyɛne mɔɔ ɛnfɛta. (Mrɛ. 13:20) Kɛ ɔkɛyɛ na wɔazi ɛhye adenle ɛ?
11 Saa ɛlɛkile ɛ mra debie na ɛnwu ɛleka mɔɔ ɔwɔ kɛ bɛyɛ nzenzaleɛ la a boa bɛ maa bɛyɛ. Bieko, boa bɛ maa bɛbɔ mɔdenle wɔ subane kpalɛ mɔɔ bɛlɛ la anu. (2 Pita 1:5-8) Abusua ɛzonlenlɛ le mekɛ kpalɛ mɔɔ ɛbahola wɔayɛ ɛhye a. October 2008 Belemgbunlililɛ Gyima ne hanle kɛ: “Bɛlɛmaa abusua tilema anwosesebɛ kɛ ɔwɔ kɛ bɛdi ɛzonle mɔɔ la bɛ nwo zo wɔ Gyihova anyunlu la anwo gyima, na bɛnea kɛ bɛbayɛ abusua Baebolo ɛzukoalɛ mɔɔ yɛ anyelielɛ na ɔkɔ zo dahuu la anwo ngyehyɛleɛ.” Asoo ɛlɛfa mekɛ ɛhye wɔali gyima nrɛlɛbɛ nu wɔanlea ɛ mra ɔ? Nwu kɛ ɛ mra anye die mɔdenle mɔɔ ɛlɛbɔ wɔanlea bɛ la anwo kpalɛ.—Mat. 5:3; Fel. 1:10.
12. (a) Kɛzi ngakula ɛnyia nvasoɛ ɛvi abusua ɛzonlenlɛ mɔɔ bɛyɛ ye dahuu la azo ɛ? (Eza nea ɛlɛka “Nwolɛ Anyezɔlɛ.”) (b) Kɛzi ɛdawɔ mumua ne wɔnyia nvasoɛ wɔvi abusua ɛzonlenlɛ ne azo ɛ?
12 Kakula bie mɔɔ bɛfɛlɛ ye Carissa la nee ye abusua ne ɛnyia Abusua Ɛzonlenlɛ zo nvasoɛ. Ɔka kɛ: “Ɔyɛ me fɛ kɛ yɛ muala yɛtɛnla aze yɛdi adwelie la. Ɛhye maa yɛ avinli ɛlɔlɛ yɛ kpole na yɛnyia ninyɛne ngɛnlɛma yɛsuzu nwo. Me papa yɛ Abusua Ɛzonlenlɛ ne dahuu. Kɛmɔ ɔfa ye anyebolo zo la ati, medame noko mekulo kɛ mefa ye anyebolo zo. Eza ɔmaa mebu ye kpalɛ kɛ me papa nee me sunsum nu adekilevo.” Adiema raalɛ kakula bie mɔɔ bɛfɛlɛ ye Brittney la ka kɛ: “Abusua ɛzonlenlɛ ne ɛmaa mebikye me abusua ne kpalɛ. Ɔmaa mete nganeɛ kɛ bɛkulo kɛ bɛnwu mɔɔ gyegye me ɔluakɛ bɛdwenle me nwo. Ɔmaa yɛyɛ ko na agɔnwolɛvalɛ mɔɔ la yɛ avinli la anu mia.” Awovolɛ bodane titile a le kɛ bɛbahilehile bɛ mra bɛamaa bɛahulo Gyihova. Abusua ɛzonlenlɛ ne le ndenle kpalɛ mɔɔ bɛdua zo bɛyɛ ɛhye la anu ko.*
13. Kɛ ɔkɛyɛ na kakula anyia ɛhulolɛ kɛ ɔbazonle Gyihova ɛ?
13 Mboaneneavolɛ kpalɛ fa baka kile ye mboane adenle na eza ɔfa ɔbɔ bɛ nwo bane. Ye bodane titile a le kɛ ɔfa ye mboane ne yeahɔ “adidileka kpalɛ.” (Yiz. 34:13, 14) Ɔwɔ kɛ awovolɛ noko nyia bodane ɛhye bie. Ɔwɔ kɛ bɛkile bɛ mra adenle bɛmaa bɛsonle Gyihova. Bɛkpondɛ kɛ bɛ mra te nganeɛ mɔɔ edwɛndolɛnli ɛhye dele la bie: “O me Nyamenle, mekulo kɛ meyɛ wɔ ɛhulolɛdeɛ; wɔ mɛla ne wɔ me ahonle nu.” (Edw. 40:8) Saa ɛ mra te nganeɛ ɛhye bie a, bɛbayila bɛ nwo zo bamaa Gyihova bamaa bɛazɔne bɛ. Bɛzukoa ninyɛne dɔɔnwo yemɔti bɛkulo kɛ bɛsi kpɔkɛ bɛsonle Gyihova.
14, 15. (a) Duzu a ɔwɔ kɛ yɛ awovolɛ bodane a? (b) Kɛmɔti a kakula bie adwenle nu bahola ayɛ ye kesee wɔ nɔhalɛ ne anwo ɛ?
14 Bie a wɔ ngakula ne mɔ nee Gyihova ɛnlɛ agɔnwolɛvalɛ kpalɛ. Bɛ adwenle nu bahola ayɛ bɛ kesee wɔ Gyihova Alasevolɛ diedi ne bie mɔ anwo. Duzu a ɛbayɛ a? Ɛ nee bɛ ɛzuzu ninyɛne nwo kpalɛ na kilehile bɛ maa bɛvi bɛ ahonle nu bɛhulo Gyihova. Kilehile bɛ maa bɛhile mɔɔ Nyamenle ɛyɛ ɛmaa bɛ la kɔsɔɔti anwo anyezɔlɛ. (Yek. 4:11) Bɛte ninyɛne bo a, bɛbazi kpɔkɛ bɛazonle Gyihova.
15 Saa ɛ mra adwenle nu yɛ bɛ kesee wɔ nɔhalɛ ne anwo a, si abotane bɔ mɔdenle kile bɛ adenle. Maa bɛde ɔ bo kɛ Gyihova ɛzonlenlɛ a le asetɛnla kpalɛ mɔɔ nvasoɛ wɔ zo a. Bieko, bɔ mɔdenle kpondɛ deɛmɔti bɛ adwenle nu yɛ bɛ kesee la. Kɛ neazo la, asoo ɛ ra nrenya ne ɛnlie mɔɔ Baebolo ne ka la ɛnli amgba anzɛɛ edwɛkɛ ne yɛɛ ɔsulo kɛ ɔbaha yeahile ɔ gɔnwo mɔ a? Asoo ɛ ra raalɛ ne adwenle nu yɛ ye kesee wɔ nrɛlɛbɛ mɔɔ wɔ Nyamenle mɛla ne mɔ anu la anwo amgba, anzɛɛ ɔte nganeɛ kɛ ɔ nwo yɛ ye koonwu na ɔ gɔnwo mɔ ɛkpo ye ɔ?
16, 17. Ndenle boni mɔ azo a awovolɛ bahola alua aboa bɛ mra bamaa bɛ nee Gyihova anyia agɔnwolɛvalɛ kpalɛ a?
16 Kɛ ɔkɛyɛ na wɔaboa ɛ mra wɔamaa bɛali nɔhalɛ ne anwo adwenle nu keseeyɛlɛ biala azo konim ɛ? Awovolɛ dɔɔnwo ɛlua kpuyia ɛhye mɔ mɔɔ bɛbiza bɛ mra la azo ɛboa bɛ: “Asoo ɔyɛ se ɔmaa wɔ kɛ ɛbayɛ Keleseɛnenli anzɛɛ ɔnyɛ se? Ɛsuzu kɛ nvasoɛ boni a wɔ zo kɛ awie bayɛ Keleseɛnenli a? Saa awie ɛlɛsonle Gyihova a ngyegyelɛ boni a ɔbahɔ nu a? Kɛzi ɛte nganeɛ wɔ nvasoɛ mɔɔ yɛbanyia ye ɛnɛ nee mɔɔ yɛbanyia ye kenlebie la anwo ɛ? Ɔtɛla ngyegyelɛ ne mɔ ɔ?” Fa ɛdawɔ mumua ne wɔ edwɛkɛ biza kpuyia ɛhye mɔ wɔ nɔhalɛlilɛ, atiakunlukɛnlɛma, nee anyelielɛ nu. Mmamaa bɛte nganeɛ kɛ ɛlɛto bɛ ɛzonle. Ɛbahulo kɛ ɛ nee bɛ bɛazuzu Maake 10:29, 30 ne anwo. Ngakula bie mɔ kɛlɛ nvasoɛ mɔɔ bɛnyia nee ngyegyelɛ mɔɔ bɛkɔ nu ɔluakɛ bɛle Keleseɛnema la ati wɔ kɛlata zo. Ɛhye bamaa ɛ nee ɛ mra ne mɔ anwu ngyegyelɛ mɔɔ bɛwɔ nu la na bɛakpondɛ ye sɔbelɛ. Saa ɔwɔ kɛ yɛ nee awie mɔ sukoa Baebolo ne Kilehile nee “Nyamenle Ɛhulolɛ” buluku ne a, ɛnee ɔwɔ kɛ yɛ nee yɛ mra ne mɔ noko sukoa! Asoo ɛlɛyɛ zɔ?
17 Saa ɛ mra ne mɔ nyi a, bɛbazi kpɔkɛ kɛ bɛbazonle Gyihova anzɛɛ bɛnrɛzonle ye. Ɔngile kɛ wɔzi zɔhane kpɔkɛ ne la ati, bɛdabɛ noko bɛbayɛ zɔ. Ɔwɔ kɛ ɛ mra noko nee Gyihova nyia agɔnwolɛvalɛ. (Mrɛ. 3:1, 2) Na saa ɛ ra ne ɛngola ɛmbikye Gyihova ɛ? Maa ɔlua kpuyia ɛhye mɔ azo ɔnleɛnlea ye diedi ne anu: ‘Duzu a maa medie medi kɛ Nyamenle wɔ ɛkɛ a? Duzu a maa menwu kɛ Gyihova dwenle me nwo amgba ɛ? Asoo medie medi amgba kɛ saa medi Nyamenle mɛla zo a ɔbaboa me ɔ?’ Awovolɛ, bɛyɛ neavolɛ kpalɛ na bɛzi abotane bɛtete bɛ mra. Boa bɛ maa bɛnwu ye kɛ Gyihova mɔɔ bɛbazonle ye la a le ɛbɛlabɔlɛ kpalɛ ne a.*—Wulo. 12:2.
18. Kɛ ɔkɛyɛ na awovolɛ ahola azukoa Gyihova, Mboaneneavolɛ Kpole ne ɛ?
18 Nɔhalɛ Keleseɛnema kɔsɔɔti kpondɛ kɛ bɛsukoa Gyihova, Mboaneneavolɛ Kpole ne. (Ɛfɛ. 5:1; 1 Pita 2:25) Ɔhyia kpalɛ kɛ awovolɛ kɛnwu kɛzi bɛ nyɛmoa anzɛɛ bɛ mra de la. Ɔwɔ kɛ awovolɛ kile bɛ mra adenle kpalɛ ne amaa bɛanyia ɛwɔkɛ ne mɔɔ Nyamenle ɛbɔ bɛ la. Ɛhɛe, bɛbɔ mɔdenle bɛtete bɛ bɛmaa bɛhulo Gyihova!
^ ɛden. 9 Saa ɛkpondɛ nwolɛ nzuzulɛ dɔɔnwo a, nea The Watchtower, August 1, 2008, mukelɛ 10-12.
^ ɛden. 12 Saa ɛkpondɛ nwolɛ edwɛkɛ dɔɔnwo a, nea edwɛkɛ “Family Worship—Vital for Survival!” mɔɔ wɔ October 15, 2009, The Watchtower ne mukelɛ 29-31.
^ ɛden. 17 Saa ɛkpondɛ edwɛkɛ dɔɔnwo a, nea February 1, 2012, The Watchtower ne mukelɛ 18-21.
Devidi hɛlɛle kɛ ɔtɛnwunle ‘kɛ bɛkpo tenlenenli na ɔ mra ɛlɛsɛlɛzɛlɛ aleɛ ali.’ Yemɔti ɔgyinlanle anwubielɛ mɔɔ ɔnyianle la azo a ɔhanle edwɛkɛ ɛhye a. Ɛnee ɔze kɛ Nyamenle dwenle ɔ nwo dahuu. (Edw. 37:25) Noko, Devidi edwɛkɛ ne ɛngile kɛ Gyihova sonvolɛ biala ɛtɛkyiale debie anzɛɛ ɛnrɛhyia debie ɛlɛ.
Mekɛ bie, Devidi hɔle ngyegyelɛ mgbole nu. Nuhua ko a le mekɛ mɔɔ ɛnee ɔlɛnriandi Sɔɔlo la. Aleɛ mɔɔ ɛnee Devidi lɛ la hale ekyi bie, yemɔti ɔbizale kpanwo mɔɔ ɔ nee bɛdabɛ mɔɔ bɛ nee ye lua bɛali la. (1 Sam. 21:1-6) Wɔ ɛke, ɛnee Devidi ‘ɛlɛsɛlɛ aleɛ.’ Noko akee, wɔ tɛnlabelɛ ɛsesebɛ zɔhane anu, ɛnee ɔze kɛ Gyihova ɛtɛkpole ye. Nɔhalɛ nu, ɔnle ngɛlɛlera ne ɛleka biala kɛ ɛnee ɔwɔ kɛ Devidi sɛlɛ na yeanyia aleɛ yeali.
Gyisɛse ɛwɔkɛ mɔɔ ɔbɔle kɛ Nyamenle bali ye azonvolɛ mɔɔ bɛdumua bɛkpondɛ Belemgbunlililɛ ne ngyianlɛ nwo gyima la wɔ Mateyu 6:33. Gyisɛse hanle kɛ: ‘Bɛlumua bɛkpondɛ Nyamenle Belemgbunlililɛ ne nee mɔɔ Nyamenle kpondɛ kɛ bɛyɛ la na ɔkɛva mɔɔ bɛhyia nwolɛ mɔɔ bie a le aleɛ, nzule, nee adɛladeɛ la ɔkɛmaa bɛ.’ Noko Gyisɛse eza hanle kɛ ɔluakɛ bɛbakpɔ ɔ “mediema” ne mɔ la ati, ɛhɔne bahola ahu bɛ. (Mat. 25:35, 37, 40) Ɛhye bie dole ɛzoanvolɛ Pɔɔlo. Ɔdwu mekɛ ne bie a ɛhɔne nee nzuhɔne ku ye.—2 Kɔl. 11:27.
Gyihova hanle kɛ bɛbakpɔ yɛ wɔ ndenle ngakyile zo. Ɔbamaa adenle yeamaa bɛalie yɛ ninyɛne wɔ mekɛ mɔɔ yɛlɛbua Abɔnsam ɛzonledolɛ ne la. (Dwobu 2:3-5) Kɛ neazo la, yɛ mediema Keleseɛnema mɔɔ bie mɔ a le bɛdabɛ mɔɔ bɛvale bɛ bɛguale Nazi mbulalɛ efiade la, nwunle amaneɛ ɔlua ɛkpɔlɛ ti. Ɛhɔne mɔɔ bɛhyele Alasevolɛ ne mɔ la le atisesebɛ adenle ko mɔɔ bɛluale zo kɛ bɛmaa bɛagyakyi bɛ munlililɛ nu a. Alasevolɛ mɔɔ bɛdi nɔhalɛ la diele Gyihova; na yeamkpo bɛ. Ɔmanle adenle bɛhɔle sɔnea nu kɛmɔ Keleseɛnema kɔsɔɔti kɔ sɔnea nu la. Noko, Gyihova boa bɛdabɛ mɔɔ bɛnwu amaneɛ wɔ ye duma nu la amuala. (1 Kɔl. 10:13) Yɛbahola yɛamaa edwɛkɛ mɔɔ wɔ Felepaema 1:29 la adɛnla yɛ adwenle nu dahuu: “Ɛmaa adenle kɛ bɛlie Kelaese bɛli na bɛnwu amaneɛ wɔ ɔ ti.”
Gyihova ɛbɔ ɛwɔkɛ kɛ ɔbaboa ye azonvolɛ. Kɛ neazo la, Ayezaya 54:17 ka kɛ: “Akodeɛ biala mɔɔ bɛyɛ bɛatia wɔ la ɛnrɛyɛ kpalɛ.” Ɛwɔkɛ mɔɔ le kɛ ɛhye mɔ la maa yɛnwu kɛ Nyamenle bɔ ye menli ekpunli ne anwo bane. Noko, Keleseɛnenli kola kɔ sɔnea mɔɔ kola kɔwie ewule nu bɔbɔ la anu.
“Kpɔvolɛ mɔɔ li amozi mɔɔ [bɛbadu ye bɛagua] la a le ewule.”—1 KƆL. 15:26.
1, 2. Mɔlebɛbo ne, kɛzi ɛnee asetɛnla de maa Adam nee Yive ɛ, na kpuyia boni mɔ a yɛbazuzu nwo a?
MEKƐ mɔɔ bɛbɔle Adam nee Yive la, ɛnee bɛnlɛ agbɔvolɛ. Ɛnee bɛdi munli, bɛde Paladaese nu yɛɛ bɛ nee bɛ Bɔvolɛ ne lɛ agɔnwolɛvalɛ kpalɛ kɛ ɔ mra. (Mɔl. 2:7-9; Luku 3:38) Nyamenle manle bɛ gyima mɔɔ anwo hyia. (Bɛgenga Mɔlebɛbo 1:28.) Ɛnee ɔwɔ kɛ bɛtɛnla aze mekɛ tendenle nyɛ na bɛawie gyima ɛhye? Ɛnee ɔngyia kɛ bɛtɛnla aze dahuu na ‘bɛayi azɛlɛ ye na bɛazie ye,’ noko saa bɛbahola bɛanlea “azɛlɛ ye azo abɔdeɛ biala mɔɔ die ɛnwomenle la” azo a, ɛnee ɔhyia kɛ bɛtɛnla aze dahuu. Anrɛɛ bɛ nye balie gyima ɛhye ɛyɛlɛ nu dahuu.
2 Duzu ati a ninyɛne ɛhakyi ɛnɛ a? Duzu ati a yɛlɛ agbɔvolɛ dɔɔnwo mɔɔ bɛmmaa yɛ nye ɛnlie, mɔɔ bɛ nuhua kpole kpalɛ a le ewule la ɛ? Kɛzi Nyamenle bazɛkye agbɔvolɛ ɛhye mɔ ɛ? Kpuyia ɛhye mɔ anwo mualɛ wɔ Baebolo ne anu, na yɛbazuzu nwo kɛkala.
3, 4. (a) Mɛla boni a Nyamenle vale manle Adam nee Yive a? (b) Duzu ati a ɛnee nwolɛ hyia kɛ bɛbali mɛla zɔhane azo ɛ?
3 Bɛbɔle Adam nee Yive kɛ bɛdɛnla aze dahuu ɛdeɛ, noko ɛnee bɛkola bɛwu. Ɛnee ɔhyia kɛ bɛdie ɛnwomenle, bɛno nzule, bɛda, na bɛdi aleɛ na bɛahola bɛadɛnla ngoane nu. Noko mɔɔ ɛnee ɔhyia kpalɛ la a le agɔnwolɛ mɔɔ bɛ nee Gyihova mɔɔ maa ngoane bava la. (Mɛla 8:3) Saa bɛbahola bɛadɛnla aze dahuu bɛ nye alie a, kyesɛ bɛmaa Gyihova kile bɛ adenle. Kolaa na bɛabɔ Yive bɔbɔ la, Gyihova hanle ye wienyi hilele Adam kɛ: “Ɛkola ɛdi bakama biala mɔɔ wɔ tola ye anu la bie, na kpalɛ nee ɛtane ɛnwunlɛ baka ne, yemɔ mmadi ye ma ne bie, ɔluakɛ kenle ko ne mɔɔ ɛkɛli bie la, ɛbawu.”—Mɔl. 2:16, 17.
4 Ɛnee “kpalɛ nee ɛtane ɛnwunlɛ baka ne” kile kɛ Nyamenle a lɛ adenle si ɛtane nee kpalɛ nwo kpɔkɛ maa bɛ a. Ɛnee Adam ze kpalɛ nee ɛtane ɔboalekɛ Nyamenle bɔle ye wɔ Ye subane zo mɔɔ ɔlɛ adwenle a. Baka ne hakyele Adam nee Yive kɛ bɛbahyia Gyihova adehilelɛ dahuu. Saa bɛte baka ne ma ne bie bɛdi a, ɛnee bɛlɛka bɛahile Nyamenle kɛ, “yɛngyia wɔ mɛla.” Ɔlua ɛhye azo, bɛ nee bɛ mra bɛawu kɛmɔ Nyamenle hanle la.
5. Duzu ati a Adam nee Yive andie Gyihova ɛ?
5 Adam hanle Gyihova mɛla ne hilele Yive. Ɛnee Yive ze mɛla ne kpalɛ yemɔti nzinlii ɔholale ɔhanle. (Mɔl. 3:1-3) Ɔhanle ɔhilele Seetan mɔɔ ɛnee ɔlɛdua ɛwɔlɛ nwo zo adendɛ ahile ye la. Ɛnee Seetan anye ɛlie tumililɛ nee mgbanyizonle nwo kpalɛ. (Fa to Gyemise 1:14, 15 anwo.) Ɔzele Yive kɛ Nyamenle le adalɛ, na saa ɔyɛ Nyamenle anwo anzosesebɛ a ɔnrɛwu na ɔbayɛ kɛ Nyamenle la. (Mɔl. 3:4, 5) Yive liele ye lile, yemɔti ɔlile baka ma ne bie na ɔzele Adam noko kɛ ɔli bie. (Mɔl. 3:6, 17) Seetan bɛlɛbɛlale ye. (Bɛgenga 1 Temɔte 2:14.) Ɛnee Adam ze kɛ ɔle ɛtane, noko ɔdiele ɔ ye. Ɛwɔlɛ ɛhye yɛle ɔ nwo agɔnwolɛ noko ɛnee ahenle mɔɔ ɛlɛtendɛ la le kpɔvolɛ mɔɔ ɔnze anwunvɔne na ɔze kɛ mɔɔ bavi ye adalɛ ne anu ara la ɛnle kpalɛ fee a.
6, 7. Kɛzi Gyihova buale Adam nee Yive ndɛne ɛ?
6 Adam nee Yive dele atua tiale Gyihova mɔɔ ɛnee ɛva ngoane nee debie kpalɛ biala ɛmaa bɛ la. Nɔhalɛ, ɛnee Gyihova ze mɔɔ ɛzi la. (1 Edk. 28:9; bɛgenga Mrɛlɛbulɛ 15:3.) Noko ɔmanle Adam, Yive, nee Seetan adenle kɛ bɛhile kɛzi bɛte nganeɛ wɔ ɔ nwo la. Kɛ Selɛ la, ɔbayɛ kɛ bɛ nyɛleɛ ne gyegyele ye kpalɛ. (Fa to Mɔlebɛbo 6:6 anwo.) Noko kɛ Ndɛnebuavolɛ la, ɔvale pɛlepɛlelilɛ ɔbuale ɛtanevolɛma ne ndɛne.
7 Ɛnee Adam ze kpalɛ nee ɛtane ɛnwunlɛ baka ne. Nyamenle zele ye kɛ: “Kenle ko ne mɔɔ ɛkɛli bie la, ɛbawu.” Bie a Adam nyianle adwenle kɛ ɛhye bahile kɛ ɔbawu kolaa na sɛnzɛne ne adɔ. Noko, Gyihova nee Adam yɛɛ Yive dendɛle kenle ko zɔhane nɔsolɛ nu. (Mɔl. 3:8) Kɛ Ndɛnebuavolɛ mɔɔ tenrɛ la, ɔlumuale ɔdiele mɔɔ bɛlɛ bɛka la. (Mɔl. 3:9-13) Akee ɔbuale ɛtanevolɛma nwiɔ ne ewule fɔlɛ. (Mɔl. 3:14-19) Saa ɔhunle bɛ ɛkɛ ne ala a anrɛɛ ye bodane mɔɔ ɔlɛ ɔmaa alesama la ɛnrɛra nu. (Aye. 55:11) Ɛtane vale ewule rale ɛkɛ ne ala ɛdeɛ, noko Gyihova manle Adam nee Yive dɛnlanle aze wole mralɛ mɔɔ bɛbanyia asetɛnla kpalɛ kenlebie la. Ɔbule Adam nee Yive kɛ bɛwu wɔ kenle zɔhane ala mɔɔ bɛyɛle ɛtane ne la. Na kɛmɔ ɛvolɛ apenle le kenle ko wɔ Gyihova anye zo la ati, bɛwule “kenle” ko ne ala.—2 Pita 3:8.
8, 9. Kɛ ɔyɛle mɔɔ Adam ɛtane ne hanle ɔ mra kɔsɔɔti ɛ? (Nea mɔlebɛbo nvoninli ne.)
8 Asoo Adam nee Yive ɛtane ne hanle bɛ mra? Ɛhɛe. Wulomuma 5:12 kilehile nu kɛ: “Kɛmɔ ɛtane luale sonla ko anwo zo a rale ewiade, na sonla ko ne ɛtane ne vale ewule rale la, yɛɛ ewule dele kpondenle aleɛabo amra anwo zo a, ɔluakɛ menli kɔsɔɔti ɛyɛ ɛtane.” Ɛzoanvolɛ Pɔɔlo doale zo kɛ: “Sonla ko anzosesebɛ ti menli muala yɛle ɛtanevolɛma.” (Wulo. 5:19) Nɔhavo Ebɛle a lumuale wule a. (Mɔl. 4:8) Akee Adam amra nee ye nlɔnra yɛle mrelera na bɛwule. Bɛvale agbɔvolɛ nwiɔ mɔɔ bɛngola bɛnvi bɛ sa la, ɛtane nee ewule bɛgyakyile alesama. Yɛnze kɛzi bɛvale ɛtane nee ewule bɛmanle Adam abozoamra ɛdeɛ, noko yɛnwu mɔɔ vi nu ɛra la.
9 Ɔfɛta kɛ Baebolo ne fa ɛtane nee ewule to “aguzo” mɔɔ ɛheda “maanle maanle ne mɔ azo” la anwo a. (Aye. 25:7) Dasanli biala ɛnrɛhola ɛnrɛhoati ɛtane nee ewule. Ɛhye ati, Baebolo ne ka kɛ, “menli kɔsɔɔti dua Adam anwo zo wu.” (1 Kɔl. 15:22) Zɔhane ati, Pɔɔlo bizale kɛ: “Nwane a kɛlie me kɛvi nwonane ɛhye asa nu, mɔɔ ɔ nee me ɛlɛkɔ ewule nu a?” (Wulo. 7:24) Asoo awie bahola alie Pɔɔlo?*
10. (a) Ngɛlɛlera boni a kile kɛ Gyihova baye ewule avi ɛkɛ a? (b) Duzu a ngɛlɛlera ɛhye mɔ maa yɛnwu ye wɔ Gyihova nee ɔ Ra ne anwo a?
10 Gyihova kola die Pɔɔlo. Yɛkenga ye wɔ Baebolo ne anu kɛ: “Ɔbame ewule bɔkɔɔ, na Awulae Nyamenle ne bakyikyi awie biala anye anwo monle.” (Aye. 25:8) Kɛmɔ selɛ die ɔ mra fi amaneɛnwunlɛ nu na ɔkyikyi bɛ nye anwo monle la, Gyihova noko anye die nwo kɛ ɔbadu ewule yeagua! Gyisɛse nee ye yɛ adwenle. Yɛkenga ye wɔ 1 Kɔlentema 15:22 kɛ: “Nyamenle balua Kelaese anwo zo adwazo bɛ muala ara ngoane nu.” Pɔɔlo noko buale ɔdaye mumua ne ye kpuyia ɛhye, “Nwane a kɛlie me” a? kɛ: “Melua yɛ Awulae Gyisɛse Kelaese anwo zo meyɛ Nyamenle mo.” (Wulo. 7:25) Ɔda ali wienyi kɛ Gyihova hɔle zo hulole alesama ɔnva nwo kɛ Adam nee Yive yɛle ɛtane la.Gyisɛse mɔɔ boale ɔ Ze ɔmanle ɔbɔle Adam nee Yive la noko kulo alesama. (Mrɛ. 8:30, 31) Noko kɛzi bɛbalie alesama bɛavi ɛtane nee ewule nu ɛ?
11. Duzu a Gyihova ɛyɛ ɛboa alesama a?
11 Adam yɛle ɛtane la, Gyihova buale ye ewule fɔlɛ. Ɔlua zo, alesama kɔsɔɔti nyianle sinlidɔlɛ nee ewule. (Wulo. 5:12, 16) Wulomuma 5:18 kile nu kɛ: “Sonla ko mɛladonlɛ hwenle menli kɔsɔɔti hɔle ewule nu.” Duzu a Gyihova bahola ayɛ amaa alesama mɔɔ ɔnrɛtia ye ngyinlazo ne mɔ a? Gyisɛse buale kpuyia zɔhane wɔ edwɛkɛ ɛhye anu: “Membale kɛ mebazonle, na meava me ngoane meayɛ ɛkpɔnedeɛ meamaa menli dɔɔnwo.” (Mat. 20:28) Kɛ sonla mɔɔ di munli la, Gyisɛse “vale ɔ nwo manle kɛ ɔkpɔne menli kɔsɔɔti.” (1 Tem. 2:5, 6; Luku 1:35) Kɛzi pɛlepɛlelilɛ da ali wɔ ɛkpɔnedeɛ ɛhye anu ɛ?
12. Kɛzi yɛnwu pɛlepɛlelilɛ wɔ ɛkpɔnedeɛ ne anu ɛ?
12 Gyisɛse le sonla mɔɔ di munli, yemɔti anrɛɛ ɔbahola yeadɛnla aze dahuu. Mɔɔ ɛnee Gyihova kpondɛ kɛ Adam yɛ la ɛne. Ɔlua ɛhulolɛ kpole mɔɔ Gyisɛse lɛ maa ɔ Ze nee Adam abozoamra la ati, ɔvale ye ngoane ne mɔɔ ɔle kɛ Adam ɛdeɛ ne mɔɔ ɔminlinle ye la ɔbɔle afɔle. Nzinlii, Gyihova dwazole Gyisɛse kɛ sunsum nu abɔdeɛ ɔhɔle anwuma. (1 Pita 3:18) Gyihova manle pɛlepɛlelilɛ yɛle gyima wɔ ɛkpɔnedeɛ ne anu, ɔboalekɛ ɔvale ngoane mɔɔ di munli la ɔziele ngoane mɔɔ di munli la agyakɛ anu. Gyisɛse manle ɔyɛle boɛ kɛ Adam abozoamra banyia dahuu ngoane. Pɔɔlo vɛlɛle Gyisɛse “Adam ne mɔɔ li amozi,” ɔluakɛ kɛkala ɔle sunsum mɔɔ maa ngoane.—1 Kɔl. 15:45.
13. Duzu a “Adam ne mɔɔ li amozi la” bayɛ amaa mɔwuamra a?
13 Ɔnrɛhyɛ, “Adam ne mɔɔ li amozi la” bamaa Adam abozoamra anyia dahuu ngoane. Mɔwuamra dɔɔnwo boka nwo. Bɛbadwazo bɛ, anzɛɛ bɛbazia bɛara ngoane nu, wɔ azɛlɛ ye azo.—Dwɔn 5:28, 29.
14. Kɛzi bɛbalie alesama bɛavi sinlidɔlɛ nu ɛ?
14 Kɛ ɔkɛyɛ na bɛalie alesama bɛavi sinlidɔlɛ nu ɛ? Gyihova ɛva arane bie ɛzie anwuma mɔɔ ɔbali ɛhye anwo gyima a. Gyisɛse nee menli 144,000 ne mɔɔ bɛkpa bɛ bɛvi alesama anu la a bɛali tumi a. (Bɛgenga Yekile 5:9, 10.) Kɛmɔ ɛnee 144,000 ne le menli mɔɔ bɛnli munli la ati, bɛbahola bɛade bɛ maanlema ne edwɛkɛ bo. Wɔ ɛvolɛ 1,000 anu, Gyisɛse nee menli mɔɔ nee ye bali tumi la bɛanlea kɛ alesama bɛali munli.—Yek. 20:6.
15, 16. (a) Saa Baebolo ne ka kɛ ‘ewule le kpɔvolɛ mɔɔ li amozi a,’ duzu a ɔkile a? Mekɛ boni a bɛbadu ye bɛagua a? (b) Duzu a 1 Kɔlentema 15:28 ne ka kɛ Gyisɛse nee bɛdabɛ mɔɔ ɔ nee bɛ bɛali tumi la bɛayɛ a?
15 Wɔ ɛvolɛ 1,000 ne awieleɛ, bɛbalie alesama mɔɔ yɛ tieyɛ la bɛavi ɛtane nee ewule nu. Pɔɔlo hilehilele nu kɛ: “Kɛmɔ menli kɔsɔɔti dua Adam anwo zo wu la, zɔhane ala yɛɛ Nyamenle balua Kelaese anwo zo adwazo bɛ muala ara ngoane nu a. Bɛdwazo awie biala wɔ ye mekɛ nloa: Kelaese a lumua a, na akee saa ɔdwu ye ɛralɛ bieko a bɛadwazo bɛdabɛ mɔɔ bɛle Kelaese ɛdeɛ la. Akee awieleɛ mekɛ ne bara na Kelaese bali mgbolema, tumivolɛma nee arelemgbunli kɔsɔɔti anwo zo konim, na yeava Belemgbunlililɛ ne yeawula Nyamenle Selɛ ne asa anu. Ɔluakɛ ɔwɔ kɛ Kelaese di belemgbunli kɔkpula kɛ Nyamenle kɛli ye agbɔvolɛ amuala anwo zo konim na ɔkɛva bɛ ɔkɛwula ɔ gyakɛ abo la. Kpɔvolɛ mɔɔ li amozi mɔɔ [bɛbadu ye bɛagua] la a le ewule.” (1 Kɔl. 15:22-26) Awieleɛ kolaa ne, bɛbaye Adam ewule ne bɛavi ɛkɛ. “Aguzo” ɛhye mɔɔ ɛheda alesama anwo zo la bavi ɛkɛ bɔkɔɔ.—Aye. 25:7, 8.
16 Pɔɔlo doale zo kɛ: “Saa bɛfa ninyɛne kɔsɔɔti bɛwula Kelaese belemgbunlililɛ ne abo a, akee ɔdaye Ralɛ mumua ne, ɔbava ɔ nwo yeawula Nyamenle mɔɔ vale ninyɛne kɔsɔɔti wulale ɔ bo la abo, amaa Nyamenle ali ninyɛne kɔsɔɔti azo belemgbunli.” (1 Kɔl. 15:28) Ɛnee Gyisɛse ɛwie ye gyima, yemɔti ɔ nye balie kɛ ɔbazia yeava ye tumililɛ ne nee alesama abusua mɔɔ bɛli munli la yeamaa Gyihova.
17. Duzu a bado Seetan a?
17 Duzu a bado Seetan mɔɔ vale munzule rale alesama anwo zo la ɛ? Mualɛ ne wɔ Yekile 20:7-15. Wɔ ɛvolɛ 1,000 ne awieleɛ, bɛbamaa Seetan adenle bɛamaa yeava sɔnea mɔɔ li awieleɛ la yeara alesama mɔɔ ɛli munli la anwo zo. Akee bɛbazɛkye Seetan nee awie biala mɔɔ ɔbali ɔ nzi la bɔkɔɔ. Bɛfɛlɛ ɛhye “ewule ne mɔɔ tɔ zolɛ nwiɔ.” (Yek. 21:8) Ewule ɛhye ‘bɛnrɛdu ye bɛnrɛgua ɛlɛ’ ɔluakɛ bɛdabɛ mɔɔ “ewule ne mɔɔ tɔ zolɛ nwiɔ” bahu bɛ la bɛnrɛdwazo bɛ bieko. Saa yɛdi nɔhalɛ yɛmaa Gyihova a, ɔnle kɛ yɛsulo “ewule ne mɔɔ tɔ zolɛ nwiɔ la.”
18. Kɛzi bɛbayɛ gyima ne mɔɔ Nyamenle vale manle Adam mɔɔ yeanyɛ la amuala ɛ?
18 Alesama mɔɔ Gyihova ɛlie bɛ ɛdo nu la bali munli na bɛanyia dahuu ngoane. Alesama agbɔvolɛ mɔɔ ɛmmaa bɛ nye ɛnlie la kɔsɔɔti bɛavi ɛkɛ. Bɛbayɛ gyima ne mɔɔ Nyamenle vale manle Adam mɔɔ yeanyɛ la amuala. Ɔ bo zo amra bɛava anyelielɛ anlea azɛlɛ ne nee nane mɔɔ wɔ zo la amuala azo. Nea kɛzi yɛ nye die kɛ ɔnrɛhyɛ Gyihova badu ewule, kpɔvolɛ ne mɔɔ li amozi la yeagua a!
^ ɛden. 9 Insight on the Scriptures buluku ne ka kɛ saa abɔdeɛ nwo nrɛlɛbɛvolɛma ka kɛ bɛkpondɛ deɛmɔti yɛyɛ mrelera na yɛwu la a, bɛbu bɛ nye bɛgua nɔhalɛ bie mɔɔ anwo hyia la azo. Bɛnlie bɛndo nu kɛ Bɔvolɛ ne a buale alesama mɔɔ lumua la ewule fɔlɛ a. Ɛhye ati, bɛnde mɔɔ kɔ zo la abo kpalɛ.—Foa 2, mukelɛ 247.
“Yɛkakye kɛ bɛzile bɛhilele bɛ diedi na bɛ ɛhulolɛ manle bɛyɛle gyima ɛsesebɛ [la].”—1 TƐS. 1:3.
1. Nganeɛ boni a Pɔɔlo dele manle bɛdabɛ mɔɔ bɛyɛle gyima ɛsesebɛ bɛbɔle edwɛkpa ne nolo la ɛ?
ƐNEE ɛzoanvolɛ Pɔɔlo bu ɔ mediema mrenya nee mraalɛ mɔɔ yɛ gyima ɛsesebɛ bɔ edwɛkpa ne nolo la kpalɛ. Ɔhɛlɛle kɛ: “Saa yɛkɔ yɛ Nyamenle ne nee yɛ Ze ne anyunlu a, yɛkakye kɛ bɛzile bɛhilele bɛ diedi na bɛ ɛhulolɛ manle bɛyɛle gyima ɛsesebɛ, nee kɛ bɛ anyelazo mɔɔ wɔ yɛ Awulae Gyisɛse Kelaese anu la si gyi kpundii la.” (1 Tɛs. 1:3) Gyihova noko kakye debie biala mɔɔ ye menli kɛyɛ wɔ ye ɛzonlenlɛ nu la na ɔkile nwolɛ anyezɔlɛ, saa bɛyɛ dɔɔnwo anzɛɛ ekyi bɔbɔ a.—Hib. 6:10.
2. Duzu a yɛbazuzu nwo wɔ edwɛkɛ ɛhye anu a?
2 Wɔ tete ne nee ɛnɛ, Keleseɛnema ɛva ninyɛne dɔɔnwo ɛbɔ afɔle amaa bɛahola bɛayɛ dɔɔnwo wɔ Gyihova ɛzonlenlɛ nu. Wɔ edwɛkɛ ɛhye anu, yɛbazuzu ninyɛne mɔɔ ɛvoya mɔɔ lumua la anu amra bie mɔ yɛle amaa bɛazonle Gyihova la anwo. Eza yɛbazukoa mɔɔ dahuu azonvolɛ ɛlɛyɛ ye ɛnɛ nee kɛzi yɛbaboa bɛ la.
3, 4. (a) Ndenle mɔɔ ɛvoya mɔɔ lumua la anu mediema luale zo zonlenle Gyihova la bie a le boni? (b) Kɛzi ɛvoya mɔɔ lumua la anu Belemgbunlililɛ ne anwo nolobɔlɛma holale nleanle bɛ nwo ɛ?
3 Bɛzɔnenle Gyisɛse ala la, ɔbɔle ɔ bo ɔbɔle Belemgbunlililɛ ne nolo, na ɔtetele awie mɔ ɔmanle gyima zɔhane. (Luku 3:21-23; 4:14, 15, 43) Gyisɛse wule la, ye ɛzoanvolɛ ne mɔ nleanle edwɛkpahanlɛ gyima ne azo na ɔhɔle zo ɔdɛlɛle. (Gyi. 5:42; 6:7) Keleseɛnema bie mɔ vile bɛ azua nu hɔyɛle edwɛkpatɛlɛvolɛma. Kɛ neazo la, Felepe bɔle edwɛkpa ne nolo wɔ Palɛsetanye ɛleka dɔɔnwo. (Gyi. 8:5, 40; 21:8) Pɔɔlo noko vile ye sua nu ɔhɔyɛle edwɛkpatɛlɛvolɛ wɔ ɛleka ngakyile. (Gyi. 13:2-4; 14:26; 2 Kɔl. 1:19) Menli gyɛne le kɛ Maake, Luku, nee Seleveenɛse (Saelase) hɛlɛle Baebolo nu mbuluku ne bie anzɛɛ bɛyɛle menli mɔɔ hɛlɛle la kɛlɛhɛlɛvolɛma. (1 Pita 5:12) Mediema mraalɛ dɔɔnwo nee mediema mrenya ɛhye mɔ yɛle gyima. (Gyi. 18:26; Wulo. 16:1, 2) Mediema mrenya nee mraalɛ ɛhye mɔ anwo edwɛkɛ wɔ Keleseɛnema Giliki Ngɛlɛlera ne anu. Edwɛkɛ ɛhye mɔ kakye yɛ kɛ Gyihova anye sɔ gyima mɔɔ ye azonvolɛ yɛ la na ɔdi bɛ ngyianlɛ nwo gyima.
4 Kɛzi ɛnee ɛvoya mɔɔ lumua la anu Belemgbunlililɛ ne anwo nolobɔlɛma nyia ezukoa di bɛ ngyianlɛ nwo gyima ɛ? Bɛanzɛlɛ bɛ mediema kɛ bɛboa bɛ, yemɔti ɛnee ɔdwu mekɛ ne bie a bɛfa mekɛ ekyi bɛyɛ gyima. (1 Kɔl. 9:11-15) Noko saa bɛkyɛ bɛ debie a bɛdie. Bɛmanle bɛ aleɛ, dabelɛ, anzɛɛ bɛboale bɛ wɔ ndenle ngakyile zo. Ɛnee mediema yɛɛ asafo mumua ne boa bɛ.—Bɛgenga Gyima ne 16:14, 15; Felepaema 4:15-18.
5. Kɛzi agyalɛma bie hanle dahuu ɛzonlenlɛ gyima ne mɔɔ bɛlɛyɛ la anwo edwɛkɛ ɛ?
5 Ɛnɛ noko, menli dɔɔnwo yɛ gyima ɛsesebɛ kɛ dahuu azonvolɛ wɔ Gyihova sua nu. (Nea ɛlɛka “Dahuu Ɛzonlenlɛ Gyima Ne Afoa Ngakyile.”) Kɛzi bɛte nganeɛ wɔ kpɔkɛ mɔɔ bɛzi la anwo ɛ? Saa ɛbiza bɛ edwɛkɛ ɛhye a, ɛ nye balie. Adiema nrenya ko ɛzonle kɛ dahuu adekpakyelɛ, adekpakyelɛ titile, edwɛkpatɛlɛvolɛ, nee maanle gyɛne zo Bɛtɛle. Ɔka kɛ: “Meze kɛ dahuu ɛzonlenlɛ gyima ne boka kpɔkɛ kpalɛ mɔɔ mezi la anwo. Menyianle ɛvolɛ 18 la, ɛnee ɔwɔ kɛ mesi kpɔkɛ kɛ mebahɔ yunivɛsiti, meayɛ gyima anzɛɛ adekpakyelɛ. Anwubielɛ ɛmaa menwu kɛ Gyihova arɛle ɛnvi afɔle mɔɔ yɛbɔ amaa yɛazonle ye dahuu la. Meva nrɛlɛbɛ nee anwosesebɛ mɔɔ Gyihova ɛva ɛmaa me la meli gyima kpalɛ mɔɔ anrɛɛ menrɛhola ye zɔ yɛ wɔ ewiade ne anu gyima gyɛne biala anu a.” Ɔ ye ka kɛ: “Gyimalilɛ biala mɔɔ menyianle ye la manle menyinle. Yɛnwu kɛzi Gyihova bɔ yɛ nwo bane na ɔkile yɛ adenle wɔ ndenle ngakyile zo la. Saa yɛdɛnlanle yɛ ɛleka bie a anrɛɛ yɛnrɛnyia ye zɔ. Meda Gyihova ase kenle ko biala kɛ yɛwɔ dahuu ɛzonlenlɛ gyima ne anu la.” Ɛkulo kɛ ɛte nganeɛ zɛhae bie ɔ?
6. Kɛzi Gyihova te nganeɛ wɔ yɛ ɛzonlenlɛ ne anwo ɛ?
6 Nɔhalɛ nu, tɛ awie biala a bahola ayɛ dahuu ɛzonlenlɛ gyima ne bie wɔ mekɛ ɛhye anu a, noko yɛ nuhua ko biala ɛlɛyɛ mɔɔ ɔbahola ye yɛ la yeamaa Gyihova. Yɛze kɛ ɔ nye sɔ mɔɔ awie biala kola ye yɛ la. Kɛ neazo la, wɔ Faelimɔn 1-3, Pɔɔlo hanle kɛ ɔbiza mediema mɔɔ bɛwɔ Kɔlɔsae asafo ne anu la, ɔbobɔle bie mɔ aluma bɔbɔ. Pɔɔlo anye zɔle bɛ gyima ne na Gyihova noko anye zɔle ye. (Bɛgenga.) Gyihova anye sɔ mɔɔ yɛdayɛ noko yɛlɛyɛ la. Noko, duzu a ɛbahola wɔayɛ wɔaboa mediema mɔɔ ɛlɛyɛ dahuu ɛzonlenlɛ gyima ne la ɛ?
7, 8. Duzu a adekpakyelɛma yɛ a, na kɛzi asafo ne anu amra bahola aboa adekpakyelɛma ɛ?
7 Adekpakyelɛma boa asafo ne kpalɛ kɛmɔ ɛvoya mɔɔ lumua la anu edwɛkpakavolɛma yɛle la. Bɛ nuhua dɔɔnwo fa dɔnehwele kɛyɛ 70 ka edwɛkɛ ne siane biala. Kɛzi ɛbahola wɔaboa bɛ ɛ?
8 Adiema adekpakyelɛnli raalɛ ko mɔɔ bɛfɛlɛ ye Shari la hanle kɛ: “Adekpakyelɛma anwo yɛ se, bɛkɔ daselɛlilɛ dahuu. Noko akee, bɛhyia anwosesebɛmanlɛ.” (Wulo. 1:11, 12) Adiema raalɛ fofolɛ noko mɔɔ ɛyɛ adekpakyelɛ ɛvolɛ dɔɔnwo la hanle adekpakyelɛma mɔɔ wɔ ye asafo ne anu la anwo edwɛkɛ kɛ: “Bɛyɛ gyima ɛsesebɛ kpalɛ. Saa awie mɔ maa bɛfo bɛ kale nu, anzɛɛ bɛmaa bɛ aleɛ, ezukoa, anzɛɛ patulo ezukoa a, bɛ nye sɔ ye kpalɛ. Ɔmaa bɛnwu kɛ bɛdwenle bɛ nwo.”
9, 10. Duzu a bie mɔ yɛ boa dahuu adekpakyelɛma mɔɔ wɔ bɛ asafo nu la ɛ?
9 Adenle bieko mɔɔ yɛdua zo yɛboa adekpakyelɛma la a le kɛ yɛ nee bɛ kɔ daselɛlilɛ. Adekpakyelɛ mraalɛ nwiɔ hanle kɛ bɛhyia mediema mɔɔ bɛ nee bɛ bɛahɔ daselɛlilɛ ewiazo wɔ dapɛne ne anu la. Adiema raalɛ ko mɔɔ kɛkala sonle wɔ Brooklyn Bɛtɛle la kakye moalɛ mɔɔ ɔnyianle wɔ mekɛ mɔɔ ɛnee ɔle adekpakyelɛ la. Ɔka kɛ: “Adiema raalɛ ko mɔɔ ɛnee lɛ kale la hanle kɛ, ‘Mekɛ biala mɔɔ ɛnnyia awie ɛ nee ye ɛngɔ daselɛlilɛ la, fɛlɛ me na me nee wɔ bahɔ.’ Ɔmanle mendwule me bodane nwo.” Adiema raalɛ ko mɔɔ bɛfɛlɛ ye Shari la ka kɛ: “Adekpakyelɛma mɔɔ bɛtɛgyale la anwo yɛ bɛ koonwu wɔ mekɛ mɔɔ bɛkɛkpɔne daselɛlilɛ la. Bɛbahola bɛamaa bɛara bɛ abusua ɛzonlenlɛ ne bie. Bɛ nee bɛ yɛ gyima gyɛne noko a ɔmaa bɛ nwo kɔ zo yɛ se.”
10 Adiema raalɛ bie mɔɔ yeyɛ dahuu ɛzonlenlɛ gyima ne asɛɛ ɛvolɛ 50 la hanle moalɛ mɔɔ ɔ nee ɔ mediema mbelazinli nyianle la anwo edwɛkɛ kɛ: “Yɛ mgbanyima ne mɔ kpɔla yɛ siane biala. Bɛbiza yɛ agbɔkɛ nu, gyima mɔɔ yɛyɛ yɛnea yɛ nwo, nee ninyɛne mɔɔ gyegye yɛ la. Bɛvile ahonle nu a bɛyɛle a. Bɛba yɛ sua nu amaa bɛanwu ninyɛne mɔɔ yɛhyia nwo la.” Mgbanyima zɛhae mɔ di Onɛsefɔlɛse neazo ne anzi. Ɛnee ɔwɔ kɛ ɔnea ye abusua ne, noko eza ɔboale Pɔɔlo.—2 Tem. 1:18.
11. Adekpakyelɛ titilema gyima a le boni?
11 Dahuu ɛzonlenlɛ gyima ne foa bieko a le adekpakyelɛ titile. Bɛ nuhua dɔɔnwo fa dɔnehwele 130 di daselɛ siane biala. Eza bɛyɛ gyima ngakyile wɔ asafo ne anu. Kɛmɔ bɛnlɛ mekɛ bɛnyɛ gyima gyɛne la ati, ɔfese ne maa bɛ ezukoa ekyi siane biala. Ezukoa ɛhye boa adekpakyelɛ titilema maa bɛdi bɛ ngyianlɛ nwo gyima amaa bɛava bɛ mekɛ ne dɔɔnwo bɛabɔ edwɛkpa ne nolo.
12. Kɛzi mgbanyima nee awie mɔ bahola aboa adekpakyelɛ titilema ɛ?
12 Duzu a yɛbahola yɛayɛ yɛaboa adekpakyelɛ titilema a? Asafo nu kpanyinli ko mɔɔ yɛ gyima wɔ yɛ ɔfese ne mɔ ko anu na ɔ nee adekpakyelɛ titilema dɔɔnwo ɛli ngitanwo la ka kɛ: “Ɔwɔ kɛ mgbanyima nee bɛ di adwelie, nwu tɛnlabelɛ mɔɔ bɛwɔ nu, nee kɛzi bɛbaboa bɛ la. Mediema bie mɔ suzu kɛ ɔluakɛ bɛmaa bɛ ezukoa ekyi siane biala la ati, asafo nea bɛ, noko bɛbahola bɛaboa bɛ wɔ ndenle ngakyile zo.” Adekpakyelɛ titilema anye die mediema mɔɔ nee bɛ kɔ daselɛlilɛ la anwo kɛ dahuu adekpakyelɛma la. Ɛbahola ɛ nee bɛ ayɛ gyima ɔ?
13, 14. (a) Duzu a ɔwɔ kɛ yɛkakye ye wɔ maangyeba zo neavolɛma nee bɛ ye mɔ anwo a? (b) Duzu a ɛbahola wɔayɛ wɔaboa bɛ a?
13 Maangyebakyi zo neavolɛma nee bɛ ye mɔ lɛ anwubielɛ dɔɔnwo nee diedi kpole yemɔti bɛmaa yɛ anwosesebɛ. Noko ɔnle kɛ yɛ rɛle fi kɛ bɛdabɛ noko bɛhyia anwosesebɛmanlɛ. Eza bɛhyia mediema mɔɔ bɛ nee bɛ bɛahɔ daselɛlilɛ la. Saa yɛfɛlɛ bɛ yɛ nee bɛ di adwelie nee nwɔhoa anzɛɛ yɛ ninyɛne gyɛne a, bɛ nye die. Saa bɛ nwo to bɛ anzɛɛ bɛto bɛ asopiti a, yɛbahola yɛahɔkpɔla bɛ na yɛali bɛ ngyianlɛ bie mɔ anwo gyima. Luku mɔɔ ɛnee le ‘ayileyɛlɛnli kulovolɛ’ la, lile Pɔɔlo nee menli mɔɔ kpɔlɔkpɔla asafo la bie mɔ ngyianlɛ nwo gyima.—Kɔl. 4:14; Gyi. 20:5–21:18.
14 Neavolɛ adenduvoma nee bɛ ye mɔ hyia agɔnwolɛma mɔɔ maa anwosesebɛ na bɛlɛ ɛlɔlɛ la. Maangyebakyi zo neavolɛ bie hɛlɛle kɛ: “Me gɔnwo mɔ ze mekɛ mɔɔ mehyia anwosesebɛmanlɛ la. Bɛbiza me bɛmaa meka mɔɔ ɔgyegye me la. Bɛboa me kpalɛ ɔluakɛ bɛtie me.” Maangyebakyi zo neavolɛma anye die kɛ mediema kulo bɛ edwɛkɛ na bɛfa bɛ agɔnwolɛ la.
15, 16. Duzu ati a mediema mɔɔ sonle wɔ Bɛtɛle nee Nyianu Asalo la gyima ne hyia ɛ, na kɛzi yɛbahola yɛaboa bɛ ɛ?
15 Menli mɔɔ sonle wɔ Bɛtɛle nee Nyianu Asalo la yɛ gyima ɛsesebɛ boa edwɛkpahanlɛ gyima ne. Saa Bɛtɛlema wɔ wɔ asafo anzɛɛ maangyebakyi ne anu a, kɛzi ɛbahakye bɛ ɛ?
16 Saa bɛkɔ Bɛtɛle ɛkɛ ne ala a, bɛ nwo dɔ sua nu. Saa Bɛtɛlema mɔɔ ɛha la nee bɛ asafo ne anu amra fa menli mɔɔ ba Bɛtɛle fofolɛ la agɔnwolɛ na bɛnwu bɛ boɛ a, bɛ nye die. (Maake 10:29, 30) Bɛ Bɛtɛle gyima ne maa bɛnyia adenle bɛkɔ debiezukoalɛ nee daselɛlilɛ dapɛne biala. Noko ɔyɛ a Bɛtɛlema yɛ gyima ngakyile boka bɛ gyima ne anwo. Ɔbayɛ kpalɛ kɛ asafo ne anu amra bɛade bɛ ngyehyɛleɛ ne abo na bɛahile kɛ bɛ nye sɔ gyima mɔɔ Bɛtɛlema yɛ la.—Bɛgenga 1 Tɛsalonaekama 2:9.
17, 18. Duzu gyima a dahuu azonvolɛ mɔɔ sonle wɔ maanle gyɛne zo la yɛ a?
17 Dahuu azonvolɛ bie mɔ kola nyia gyimalilɛ wɔ maanle gyɛne zo. Bɛsukoa aleɛ fofolɛ ɛlilɛ, aneɛ, amaamuo, nee ɛbɛlabɔlɛ fofolɛ. Gyima boni mɔ a dahuu azonvolɛ yɛ ye wɔ maanle gyɛne zo a?
18 Bie mɔ le edwɛkpatɛlɛvolɛma yemɔti bɛfa bɛ mekɛ ne dɔɔnwo bɛkɔ daselɛlilɛ. Bɛle nolobɔlɛma nee kilehilevolɛma mɔɔ bɛbe kpalɛ, na bɛ nee bɛ asafo ne anu amra kyɛ bɛ anwubielɛ. Ɔfese ne maa edwɛkpatɛlɛvolɛma dabelɛ nee ezukoa ekyi bɛfa bɛdi bɛ ngyianlɛ nwo gyima. Bie mɔ sonle wɔ manle gyɛne zo Bɛtɛle anzɛɛ bɛboa bɛsisi Bɛtɛle azua, ɔfese mɔɔ bɛkile edwɛkɛ bo wɔ ɛkɛ, Nyianu Asalo, anzɛɛ Belemgbunlililɛ Asalo. Ɔfese ne anzɛɛ mediema mɔɔ wɔ ɛkɛ la maa bɛ aleɛ nee dabelɛ. Mediema ɛhye mɔ le kɛ Bɛtɛlema la, bɛkɔ debiezukoalɛ nee daselɛlilɛ dahuu. Bɛboa asafo mɔɔ bɛkɛhɔ nu la kpalɛ.
19. Duzu a ɛbahola wɔayɛ wɔaboa dahuu azonvolɛ mɔɔ ɛra wɔ maanle nu la ɛ?
19 Kɛzi ɛbahola wɔaboa dahuu azonvolɛ mɔɔ bɛra wɔ maanle nu la ɛ? Kakye kɛ saa bɛba fofolɛ a, tɛ aleɛ mɔɔ wɔ maanle ne anu la amuala a bɛkola ye di a. Ɛhye ati saa ɛkpondɛ kɛ bɛbadi aleɛ wɔ wɔ sua nu a, ɛbahola wɔabiza bɛ saa bɛkulo kɛ bɛdi aleɛ fofolɛ bie bɛnea anzɛɛ bɛkulo debie ngakyile bie a. Saa bɛlɛsukoa wɔ maanle ne anu aneɛ nee amaamuo a, bɛnrɛnwu ye ɛkɛ ne ala. Yemɔti ɔwɔ kɛ yɛnyia bɛ nwo abotane na yɛboa bɛ. Bɛkulo kɛ bɛsukoa!
20. Kɛzi yɛbahola yɛaboa dahuu azonvolɛ nee bɛ awovolɛ ɛ?
20 Mekɛ ɛlɛkɔ la, dahuu azonvolɛ mɔɔ ɛmbikye bɛ sua zo la dwenle kɛzi bɛbahola bɛanlea bɛ awovolɛ mɔɔ ɛyɛ mgbanyinli la anwo. Awovolɛ mɔɔ bɛle Alasevolɛ la kulo kɛ bɛ mra toa zo yɛ dahuu ɛzonlenlɛ gyima ne. (3 Dwɔn 4) Nɔhalɛ, dahuu azonvolɛ yɛ mɔɔ bɛbahola la bɛkɔkpɔla bɛ awovolɛ na bɛnea bɛ. Noko mediema mɔɔ bikye awovolɛ ɛhye mɔ la bɛahola aboa bɛ. Saa awovolɛ ne mɔ hyia debie a, bɛbahola bɛaboa bɛ. Ɔnle kɛ yɛ rɛle fi kɛ dahuu azonvolɛ yɛ gyima ɛsesebɛ boa daselɛlilɛ gyima ne mɔɔ nwolɛ hyia tɛla gyima biala wɔ azɛlɛ ye azo ɛnɛ la. (Mat. 28:19, 20) Ɛbahola wɔahakye dahuu azonvolɛ ɔlua bɛ awovolɛ mɔɔ ɛbaboa bɛ la azo ɔ?
21. Kɛzi menli mɔɔ le dahuu azonvolɛ la te nganeɛ wɔ moalɛ nee anwosesebɛ mɔɔ awie mɔ fa maa bɛ la anwo ɛ?
21 Menli dɔɔnwo yɛ gyima ɛsesebɛ ɔluakɛ bɛkpondɛ kɛ bɛnyia bɛ nwo. Noko menli mɔɔ yɛ dahuu ɛzonlenlɛ gyima ne la yɛ gyima ɛsesebɛ ɔluakɛ bɛkulo kɛ bɛsonle Gyihova kpalɛ na bɛboa awie mɔ. Yemɔti, bɛ nye sɔ moalɛ biala mɔɔ awie kɛva kɛmaa bɛ la. Adiema raalɛ bie mɔɔ le dahuu sonvolɛ na yezonle maanle gyɛne zo la hanle kɛ: “Kɛlata sikalɛ bɔbɔ mɔɔ bɛbahɛlɛ bɛamaa wɔ la maa ɛnwu ye kɛ menli dwenle ɛ nwo na bɛ nye die mɔɔ ɛlɛyɛ la anwo.”
22. Kɛzi ɛbu dahuu ɛzonlenlɛ gyima ne ɛ?
22 Menli mɔɔ ɛlɛyɛ dahuu ɛzonlenlɛ gyima ne la ɛkpa gyima mɔɔ maa bɛ nye die na bɛ kunlu dwo bɛ nwo la. Ɔtɛla ɛbɛlabɔlɛ biala mɔɔ wɔ azɛlɛ ye azo ɛnɛ la. Dahuu azonvolɛ bahola azukoa subane nee ninyɛne ngakyile mɔɔ ɔbaboa bɛ kɛkala nee mekɛ mɔɔ bɛwɔ ewiade fofolɛ ne anu la. Ɔnrɛhyɛ Gyihova azonvolɛ kɔsɔɔti bayɛ gyima mɔɔ maa bɛ kunlu dwo bɛ nwo dahuu la. Bɛmaa yɛhakye kɛzi menli mɔɔ ɛlɛyɛ dahuu ɛzonlenlɛ gyima ne la ‘nɔhalɛlilɛ nee bɛ ɛhulolɛ maa bɛyɛ gyima ɛsesebɛ dahuu la.’—1 Tɛs. 1:3.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn edwɛne 28 Edwɛne Fofolɛ Ne***
Edwɛne 28
Edwɛne Fofolɛ Ne
(Edwɛndolɛ 98)
1. To edwɛne maa Nyamenle na fa kanvo ye.
Bɔ mɔɔ yeyɛ nee mɔɔ Ɔbayɛ la nolo.
Kanvo Nyamenle, Konimlilɛ Nyamenle ne.
Wɔ ndɛnebualɛ nu, Ye ndenle tenrɛ fɔɔnwo.
(Nliezo)
2. Fa anyelielɛ To edwɛne fofolɛ ne.
Yɛ Belemgbunli ne, Di ye eni dahuu.
Nyamenle menli, Bɛdo edwɛne bɛmaa ye.
Bɛva sanwule nee Getaa bɛhanvo ye.
(Nliezo)
3. Maa nyevile nee Mɔɔ wɔ nu ɛdo edwɛne.
Azudenle ne mɔ, Bɛhanvo Nyamenle.
Azɛlɛ muala Nee awoka mɔɔ wɔ zo la,
Bɛbɔ nu na bɛye Nyamenle ayɛlɛ.
(NLIEZO)
To ’dwɛne!
Fofolɛ ne kpole!
To ’dwɛne!
Maa Belemgbunli ne.
(Eza nea Edw. 96:1; 149:1; Aye. 42:10.)
^ ***sn edwɛne 16 Nriandi Toa Nyamenle Belemgbunlililɛ Ne***
Edwɛne 16
Nriandi Toa Nyamenle Belemgbunlililɛ Ne
(Zɛfanaya 2:3)
1. Bɛlɛvolɛma, bɛkpondɛ Gyihova,
Tenleneyɛlɛ nee bɛtɛɛyɛlɛ.
Na ye ɛya kenle kpole ne dwu a,
Yealie bɛ, yeava bɛ yeazie.
(Nliezo)
2. Mɔɔ kulo nɔhalɛ ne la ɛrɛla.
Duzu ati a ɛlɛdi nyane?
Fi nzisi bo na kɔkpondɛ Gyihova.
Bɛlɛ ɛ nwo aze maa ye.
(Nliezo)
3. Maa ɛ nye ɛlie na kpogya ɛ ti zo.
Nea! Belemgbunlililɛ ne ɛra.
Sulo Gyihova Nyamenle angome.
Kɔ zo di nɔhalɛ maa ye!
(NLIEZO)
Nriandi toa Belemgbunlililɛ ne,
Na gyinla ɔ nzi kpundii.
Yɛ Nyamenle ne babɔ ɛ nwo bane;
Yɛ ndɛ di ye mɛla zo.
(Eza nea Edw. 59:16; Mrɛ. 18:10; 1 Kɔl. 16:13.)
^ ***sn edwɛne 24 Fa Ɛ Nye To Ahyɛlɛdeɛ Ne Azo!***
Edwɛne 24
Fa Ɛ Nye To Ahyɛlɛdeɛ Ne Azo!
(2 Kɔlentema 4:18)
1. Anyezinlira nwu debie.
Anzodilira te ’dwɛkɛ.
Ndotolo nee azudenle
Noko ɛbu ɛsɛlɛ zo.
Abubura bawuwulu.
Yɛ alɔvolɛ ɛnrɛwu.
Ɛbanwu nyilalɛ ɛhye.
Fa ɛ nye to ɛwɔkɛ ne.
2. Mumule sonla badendɛ.
Mrelera bayɛ mgbavolɛ.
Azɛlɛ bahye ye aleɛ;
Yɛbanyia ninyɛne kpalɛ.
Ngakula bado edwɛne.
Anzondwolɛ noko bara.
Bɛbadwazo mɔwuamra.
Fa ɛ nye to ɛwɔkɛ ne.
3. Bedi nee boane babɔ nu,
Ezizile nee ’nlankɛ lua,
Kakula ekyi baha bɛ.
Bɛ muala bɛbadie ɔ ne.
Ɛzunlɛ nee nyane ɛze,
Ɛzulolɛ ɛnle ɛkɛ;
Nyamenle bayɛ ɔ muala.
Fa ɛ nye to ɛwɔkɛ ne.
(Eza nea Aye. 11:6-9; 35:5-7; Dwɔn 11:24.)
^ ***sn edwɛne 49 Gyihova Le Yɛ Feabelɛ***
Edwɛne 49
Gyihova Le Yɛ Feabelɛ
(Edwɛndolɛ 91)
1. Gyihova, yɛ feabelɛ,
Yɛ rɛle wɔ ye nu.
Ɔle yɛ enyinlike;
Ɔbɔ yɛ nwo bane.
Awulae Nyamenle bava
Ye tumi ne aboa yɛ.
Gyihova, yɛ arane,
Tenlenema feabelɛ.
2. Apenle baho adɔ
Na ɔnrɛbikye wɔ.
Bɛbalie nɔhalɛma,
Bɛ nzo nu badwo bɛ.
Ɛnrɛzulo debie biala;
Munzule bie ɛnrɛdo wɔ.
Ɛ nye a banwu ye a.
Ɔbayɛ wɔ feabelɛ.
3. Nyamenle bazinza wɔ,
Ngyegyelɛ mekɛ nu.
Egyakɛ ɛnrɛkpula,
W’ahonle ɛnrɛdu.
Ɛbatietia awenade
Nee ɛwɔlɛ bile nwo zo.
Gyihova, yɛ feabelɛ,
Ɔsinza yɛ mekɛ biala.
(Eza nea Edw. 97:10; 121:3, 5; Aye. 52:12.)
^ ***sn edwɛne 41 Sonle Gyihova Wɔ Mgbavolɛ Nu***
Edwɛne 41
Sonle Gyihova Wɔ Mgbavolɛ Nu
(Nolobɔvo ne 12:1)
1. Nyamenle kulo ngakula ’dwɛkɛ;
Bɛsonle bolɛ kpalɛ bɛmaa ye.
Bɛ awovolɛ nee bɛ gɔnwo mɔ
Noko dwenle bɛ nwo kpole kpalɛ.
2. Di wɔ awovolɛ eni kpalɛ,
Na mmayɛ bɛ nwo anzosesebɛ,
Amaa wɔanyia Nyamenle ɛlolɛ;
Ɛ nye alie wɔ wɔ mgbavolɛ nu.
3. Kakye Nyamenle wɔ mgbavolɛ nu.
Kɔ zo nyi wɔ nɔhalɛ ne anu.
Wɔ ɛzonlenlɛ bamaa Gyihova,
Yɛ Belemgbunli ne, anye alie.
(Eza nea Edw. 71:17; Awo. 3:27; Ɛfɛ. 6:13.)
^ ***sn edwɛne 24 Fa Ɛ Nye To Ahyɛlɛdeɛ Ne Azo!***
Edwɛne 24
Fa Ɛ Nye To Ahyɛlɛdeɛ Ne Azo!
(2 Kɔlentema 4:18)
1. Anyezinlira nwu debie.
Anzodilira te ’dwɛkɛ.
Ndotolo nee azudenle
Noko ɛbu ɛsɛlɛ zo.
Abubura bawuwulu.
Yɛ alɔvolɛ ɛnrɛwu.
Ɛbanwu nyilalɛ ɛhye.
Fa ɛ nye to ɛwɔkɛ ne.
2. Mumule sonla badendɛ.
Mrelera bayɛ mgbavolɛ.
Azɛlɛ bahye ye aleɛ;
Yɛbanyia ninyɛne kpalɛ.
Ngakula bado edwɛne.
Anzondwolɛ noko bara.
Bɛbadwazo mɔwuamra.
Fa ɛ nye to ɛwɔkɛ ne.
3. Bedi nee boane babɔ nu,
Ezizile nee ’nlankɛ lua,
Kakula ekyi baha bɛ.
Bɛ muala bɛbadie ɔ ne.
Ɛzunlɛ nee nyane ɛze,
Ɛzulolɛ ɛnle ɛkɛ;
Nyamenle bayɛ ɔ muala.
Fa ɛ nye to ɛwɔkɛ ne.
(Eza nea Aye. 11:6-9; 35:5-7; Dwɔn 11:24.)
^ ***sn edwɛne 12 Dahuu Ngoane Ɛwɔkɛ Ne***
Edwɛne 12
Dahuu Ngoane Ɛwɔkɛ Ne
(Edwɛndolɛ 37:29)
1. Nyamenle ɛbɔ ɛwɔkɛ;
Bɛnrɛzɛkye azɛlɛ.
‘Tenlenema badɛnla zo.’
Ɔnrɛyɛ adalɛ.
(Nliezo)
2. Yɛbali munli Paladaes’
Yɛayɛ Nyamenle amra.
Gyihova banlea yɛ nwo zo.
Anzondwolɛ bara.
(Nliezo)
3. Ewudwazo kpole bara.
Nyanelilɛ bapɛ nu.
Yɛ Nyamenle ne bakyikyi
Yɛ nye anwo monle.
(NLIEZO)
Yɛbadɛnla aze
Wɔ ngoane nu dahuu.
Nyamenle ɛwɔkɛ
Bayɛ nɔhalɛ.
(Eza nea Aye. 25:8; Luku 23:43; Dwɔn 11:25; Yek. 21:4.)
^ ***sn edwɛne 5 Kelaese Yɛ Neazo Maa Yɛ***
Edwɛne 5
Kelaese Yɛ Neazo Maa Yɛ
(Wulomuma 5:8)
1. Gyihova ɛlɔlɛ
Yɛ nwanwane kpole.
Ɔzoanle ye kulov’lɛ Ralɛ ne
Azɛlɛ ye azo
Kɛ yɛ ngoane paano.
Amaa yɛadɛnla ngoane nu dahuu.
2. Awulae hilele
Kɛ yɛzɛlɛ yɛmaa
Nyamenle duma ne anwo ɛde,
Belemgbunlililɛ
Ne ɛrali tumi.
Eza yɛzɛlɛ yɛ dahuu aleɛ.
3. Nyamenle edwɛkɛ
Mɔɔ kyekye yɛ rɛle,
Gyisɛs’ bɔle ye nolo hilele.
Yɛka edwɛkpa ne
Dahuu yɛkile a,
Yɛbanyia nɔhalɛ anyelielɛ.
(Eza nea Mat. 6:9-11; Dwɔn 3:16; 6:31-51; Ɛfɛ. 5:2.)
^ ***sn edwɛne 1 Gyihova Subane Ngakyile Ne Mɔ***
Edwɛne 1
Gyihova Subane Ngakyile Ne Mɔ
(Yekile 4:11)
1. Gyihova, wɔ tumi le kpole,
Ɛle ngoane kɔsɔɔti Maavolɛ.
Abɔdeɛ bɔ wɔ tumi ne nolo;
Amagɛdɔn baha ye dɔɔnwo.
2. Wɔ ’bia ne gyi pɛlepɛle zo.
Ɛda wɔ tenlene mɛla ali.
Saa yɛkenga wɔ Edwɛkɛ ne a,
Yɛnwu wɔ nrɛlɛbɛ ne wienyi.
3. Wɔ ’lɔlɛ tɛla bɛ muala.
Yɛnrɛhola nwolɛ kakɛ tua.
Wɔ subane ngakyile ne ati,
Yɛbahanvo wɔ duma ne.
(Eza nea Edw. 36:9; 145:6-13; Gye. 1:17.)
^ ***sn edwɛne 17 Bɛhɔ Bɛ Nyunlu, Alasevolɛ!***
Edwɛne 17
Bɛhɔ Bɛ Nyunlu, Alasevolɛ!
(Luku 16:16)
1. Nyamenle menli gyi ɛkɛ ne kpundii.
Bɛziezie bɛ nwo bɛmaa daselɛlilɛ.
Seetan anye ɛbolo kpalɛ,
Noko yɛ Nyamenle ne bazinza yɛ.
(Nliezo)
2. Yɛnrɛzɔ ewiade nee Siza anye;
Gyihova menli, yɛnle ewiade ɛdeɛ.
Yɛbahɔ zo yɛali nɔhalɛ,
Na yɛnrɛgua yɛ nwo evinli ɛlɛ.
(Nliezo)
3. Menli ɛmbu Belemgbunlililɛ ne.
Yɛɛ bɛgua Nyamenle duma nwo evinli.
Bɛmaa yɛde duma ne anwo,
Na yɛbɔ ye nolo ɛleka biala.
(NLIEZO)
Ɔti, Alasevolɛ, bɛhɔ bɛ nyunlu!
Bɛyɛ Nyamenle gyima anyelielɛ nu!
Bɛbɔ nolo kɛ paladaese ɛbikye,
Na ɔnrɛhyɛ ye nyilalɛ bara.
(Eza nea Fel. 1:7; 2 Tem. 2:3, 4; Gye. 1:27.)
^ (Yiz. 1:1-28) Wɔ ɛvolɛ abulasa ne anu, siane nna ne, ye kenle nnu ne azo, ɛnee medame, sɛlɛvolɛ Yizikeɛle, mɔɔ me ze a le Buzi la mewɔ Dwuuma mɔɔ bɛhye bɛ, bɛ nee bɛ ɛhɔ nlɔnu la avinli wɔ Azule Kibaa ne anloa. Na menwunle kɛ anwuma ɛbuke, na Nyamenle yele ɔ nwo hilele me. 2 (Kenle ko ne, ɛnee bɛhyele Dwuda Belemgbunli Gyɛhɔyaken bɛhɔle nlɔnu wɔ Babelɔn la yeli ɛvolɛ nnu.) 3 Na Ɛdɛnkɛma dendɛle hilele me wɔ Azule Kibaa ne anloa wɔ Babelonia azɛlɛ zo; eza mendele Ɛdɛnkɛma tumi ne wɔ me nu. 4 Memanle me nye zo la, menwunle kɛ ahumu vi ɛbɔ nu afoa nu ɛlɛba. Ɛnee amungu ne le kpole kpalɛ na wienyi kpole bie ɛbɛnra ɛyia ye. Senle vi amungu ne anu ɛlɛtudu, na debie bie mɔɔ le kɛ kɔbele mɔɔ ɛlɛta la wɔ senle ne anu. 5 Akee menwunle debie bie mɔɔ zɔho tease abɔdeɛ la nna. Na kɛ bɛde la ɛne: bɛle kɛ menli la, 6 noko ko biala anyunlu nna, yɛɛ ɔlɛ ndɛbalɛ nna. 7 Bɛ gyakɛ tenletenle, yɛɛ bɛ gyakɛ taboa ne mɔ le kɛ ɛnlankɛ nyinli ndwɛlɛ la, na bɛta kɛ kɔbele mɔɔ bɛbolo nwolɛ la. 8 Wɔ bɛ ndɛba nna nna ne mɔ mɔɔ duodua bɛ la abo, ko biala lɛ sonla ɛsalɛ nna. Ɛsalɛ ko wɔ ndɛbalɛ ko abo. Kɛ bɛ nyunlu nee bɛ ndɛba ne mɔ de la ɛne: 9 Bɛ ndɛba ne mɔ kpulokpula zolɛ, yɛɛ bɛmaa bɛ nwo zo na bɛlɛkɔ a, bɛkɔ fɔɔnwo; biala ɛmpɛne ɔ nwo anzɛɛ ɛngakyi ɔ nwo. 10 Bɛ nyunlu ne mɔ kɛ de la ɛne: ko biala anyunlu nna; ɔ nyunlu ko le sonla nyunlu, ye fema zo le awenade nyunlu, ye bɛne zo le ɛnlankɛ nyinli nyunlu, yɛɛ ɔ nzi le kɔleɛ nyunlu. 11 Bɛmemanle bɛ ndɛba ne mɔ nwiɔ nwiɔ zo mɔɔ ko biala ɛdeɛ ko ati kpula ɔ gɔnwo mɔɔ bikye ye la ɛdeɛ ne ati, yɛɛ ndɛbalɛ nwiɔ nwiɔ ne mɔ mɔɔ ɛha la betɛbeta bɛ nwo. 12 Ko biala tu ɔ bo a ɔkɔ ɔ nyunlu fɔɔnwo; ɛleka biala mɔɔ sunsum ne kɛva bɛ kɛdu kɛdenrɛ la, biala ɛmpɛne ɔ nwo. 13 Wɔ tease abɔdeɛ nna ne mɔ avinli, debie bie mɔɔ ɛdɔlɔ guaanye kɛ senle samɛnlankɛ, na ɔle kɛ tɛkɛ mɔɔ ɛlɛsɔ la wɔ ɛkɛ, na ɔsɔ ɔkpɔsa tease abɔdeɛ ne mɔ anu. Ye senle ne ta kpole kpalɛ, yɛɛ ɛsɛnlɛmanye kpakye fi nuhua finde. 14 Tease abɔdeɛ ne mɔ noko tudu agyakɛ kɔ ba kɛ ɛsɛnlɛmanye mɔɔ kɛkpakye la. 15 Mɔɔ meneanle tease abɔdeɛ ne mɔ la, menwunle kɛ ehwili nna gyigyi bɛ nwo ɛkɛ, ko biala ehwili ko. 16 Ehwili nna ne amuala zɔho bɛ nwo, na bɛyɛ bɛ kɛ asɛɛ ehwili vea ehwili nu, yɛɛ bɛ nwo ta kɛ ezukoa bolɛ. 17 Saa bɛtu bɛ bo bɛlɛkɔ a, bɛtia bɛ gyakɛ nna ne mɔ azo bɛkɔ bɛ tɛbanu ɛleka biala mɔɔ bɛmpɛne bɛ nwo a. 18 Ehwili nna ne mɔ amuala dedɛ bɛ gyakɛ ahutukpunli mɔɔ mbaka anzɛɛ mbulalɛ beɛbea nuhua, yɛɛ egyakɛ kutukpunli ko biala anwo le ɛnyelɛ dɔɔnwo. 19 Saa tease abɔdeɛ ne mɔ tu bɛ bo a, ɛnee ehwili ne mɔ ɛdu bɛ bo, saa bɛmaa bɛ nwo zo a, ɛnee ehwili ne mɔ noko ɛmaa bɛ nwo zo. 20 Ɛleka biala mɔɔ sunsum ne vale bɛ dule denrɛle la, bɛhɔle, yɛɛ ehwili ne mɔ hɔle bie, ɔluakɛ tease abɔdeɛ nna ne mɔ sunsum ne wɔ ehwili ne mɔ anu. 21 Yemɔti saa tease abɔdeɛ nna ne mɔ tu bɛ bo, anzɛɛ gyinla, anzɛɛ maa bɛ nwo zo a, ehwili ne mɔ yɛ zɔhane ala. Ɔluakɛ tease abɔdeɛ ne mɔ sunsum ne wɔ ehwili ne mɔ anu. 22 Tease abɔdeɛ ne mɔ ati zo anwuma, ninyɛne ahutukpunli bie mɔɔ ta hyɛɛnye kɛ ezukoa bolɛ la hendɛhenda ɛkɛ. 23 Tease abɔdeɛ nna ne mɔ ɛdɛlɛdɛlɛ bɛ ndɛba ne mɔ nwiɔ nwiɔ anu mɔɔ ko kpula ɔ gɔnwo ɛdeɛ ne, yɛɛ bɛva nwiɔ bɛhedɛheda bɛ nwo na bɛgyigyi ninyɛne ahutukpunli ne mɔ mɔɔ ɛlɛta la abo. 24 Mɔɔ bɛlɛkɔ la, mendele kɛ ɛnee bɛ ndɛba ne mɔ anu ɛlɛsu kɛ azule mɔɔ lua awolɛ nu, ɔle kɛ Tumivolɛ Nyamenle ne ɛlɛkulu la, na ɔle kɛ ɛlɔne kpole bie ɛlɛyɛ alɛra la. Mɔɔ bɛkɛgyinla la, ɛnee bɛgua bɛ ndɛba ne mɔ aze. 25 Saa bɛgyinla na bɛgua bɛ ndɛba ne mɔ aze a, ɛnelɛ vi ninyɛne ahutukpunli ne mɔ mɔɔ hendɛhenda bɛ ti zo la azo ba. 26 Wɔ ninyɛne ahutukpunli ne mɔ mɔɔ hendɛhenda bɛ ti zo anwuma la azo, debie bie mɔɔ le kɛ belemgbunli ebia, mɔɔ bɛva ezukoa bolɛ ne mɔɔ bɛfɛlɛ ye safaya la a bɛyɛle la gyi zolɛ, na debie bie mɔɔ le kɛ sonla la de nuhua. 27 Deɛ ne mɔɔ de ebia ne anu la anwuma toonwo mɔɔ badwu ɔ nze zo la ta kɛ kɔbele mɔɔ ɛlɛta la, na yeyɛ kɛ asɛɛ debie mɔɔ senle ɛbɔ ɛyia ye la; akee menwunle kɛ ɔvi ɔ nze zo toonwo mɔɔ badwu ye aze la le kɛ senle na wienyi kpole kpalɛ ɛbɔ ɛyia ye. 28 Wienyi ne le kɛ ezule mɔɔ ɛmunla la nyangondonle ne mɔɔ kɛdo la. Kɛ Ɛdɛnkɛma anyunlunyia ne sɔhovolɛ de la ɛne. Mɔɔ menwunle ɛhye la, membutule me nye aze, na mendele awie ane kɛ ɔlɛtendɛ.
^ ɛden. 6 (Gyi. 10:9-48) Aleɛ hyenle, na mɔɔ bɛlua adenle zo na ɔka ekyii bɛdwu Dwɔpa la, ɛnee Pita ɔdaye yevo yehɔ sua ne mɔɔ ɔwɔ nu la ati zo anwuma kɛ ɔkayɛ ewiazo nzɛlɛlɛ. 10 Ɛhɔne hunle ye na mɔɔ ɔlɛkendɛ aleɛ mɔɔ bɛlɛto bɛamaa ye la, ɔ nye hɔle dɔɔnwo na ɔnwunle 11 kɛ anwuma ɛbuke, na bɛlɛdwula debie bie mɔɔ le kɛ ɛdanlɛ mɔɔ bɛsosɔ ɔ nloa nna ne amuala anu la aze. 12 Wɔ deɛ ne anu, ɔnwunle nane, nwɔlɛ, yɛɛ nloma ngakyile dɔɔnwo. 13 Na ɛnelɛ bie zele ye kɛ, “Pita, dwazo na ku bie di!” 14 Na Pita zele kɛ, “Kyɛkyɛ, Awulae, debie mɔɔ nwolɛ ɛnde na ɔle kyibadeɛ la, metɛdile bie ɛlɛ.” 15 Ɛnelɛ ne eza zele ye kɛ, “Debie mɔɔ Nyamenle ɛde nwolɛ la, mmaka kɛ nwolɛ ɛnde.” 16 Ɛhye zile fane nsa, na bɛhwenle deɛ ne bɛhɔle anwuma. 17 Mɔɔ Pita ɛlɛdwenle mɔɔ yenwu ye la anwo la, ɛnee menli mɔɔ Kɔnileɛse zoanle bɛ la noko ɛbizebiza dedee bɛnwu Saemɔn sua nu na bɛra, bɛwɔ anuhɔlɛ ɛkɛ ne. 18 Bɛvɛlɛle na bɛbizale kɛ, “Ɛyɛvolɛ bie wɔ ɛke mɔɔ bɛfɛlɛ ye Saemɔn Pita ɔ?” 19 Mɔɔ Pita gua zolɛ tɛdwenle mɔɔ yenwu ye la anwo na ɔkulo kɛ ɔte ɔ bo la, Nyamenle Sunsum ne zele ye kɛ, “Nea, menli nsa ɛra ɛke bakpondɛ wɔ. 20 Yemɔti dwu aze kɔyia bɛ; mmadwenle nwolɛ, ɛ nee bɛ ɛhɔ. Ɔluakɛ medame a mezoa bɛ a.” 21 Pita dwule aze na ɔzele bɛ kɛ, “Ahenle mɔɔ bɛkpondɛ ye la a le medame. Na bɛ ɛdialɛ nu ɛ?” 22 Bɛbuale ye kɛ, “Safohyenle Kɔnileɛse a ɛzoa yɛ a. Ɔle sonlakpalɛ somaa, ɔsulo Nyamenle, yɛɛ Dwuuma amuala bu ye bie kpalɛ. Ɛkenle Nyamenle soanvolɛ bie zele ye kɛ ɔrava wɔ ɔhɔ ye sua nu, na ɔdie mɔɔ ɛlɛ ye ɛka wɔahile ye la.” 23 Na Pita vale bɛ hɔle sua nu na ɔmanle bɛ ɛleka bɛlale. Aleɛ hyenle la ɔboɔboale ɔ nwo na ɔ nee bɛ hɔle; diedima bie mɔ mɔɔ wɔ Dwɔpa la nee ye hɔle. 24 Bɛzile nu la ye alehyenlɛ nu yɛɛ bɛdwule Sizalia a, na bɛhɔdole kɛ Kɔnileɛse nee ye sua nu amra, nee ɔ gɔnwo mɔ mɔɔ yedo ɛsalɛ yevɛlɛ bɛ la ɛwie yia na bɛlɛkendɛ ye. 25 Kɔnileɛse yiale Pita wɔ anlenkɛ ne anloa, ɔdule ɔdɔle ɔ gyakɛ anu na ɔzonlenle ye. 26 Na Pita manle ɔdwazole na ɔzele ye kɛ, “Dwazo na medame mele sonla.” 27 Mɔɔ Pita anloa wɔ zolɛ ɔlɛtendɛ yeahile Kɔnileɛse la, bɛhɔwolole sua ne anu, na ɔnwunle kɛ menli dɔɔnwo kpalɛ ɛrayia. 28 Na ɔzele bɛ kɛ, “Bɛdabɛ bɛze ye wienyi kɛ wɔ Dwuu ɛzonlenlɛ ne anu, bɛmmaa adenle bɛmmaa yɛ nee bɛdabɛ mɔɔ bɛnle Dwuuma la ɛnfonla. Noko Nyamenle ɛye ɛhile me kɛ memmabu awie biala kɛ ɔ nwo ɛnde. 29 Ɛhye ati yɛɛ bɛzoanle kɛ bɛrava me la meandwenlehwenle me bo aze na mera a. Yemɔti mebiza bɛ kɛ duzu ati a bɛravale me a?” 30 Kɔnileɛse zele ye kɛ, “Ɛnɛ le kenle nna, kɛyɛ bekezɛ ala, ɛnee melɛyɛ ewiazo dɔne nsa nzɛlɛlɛ wɔ me sua ye anu, na nrenya bie mɔɔ wula tɛladeɛ fufule la ragyinlanle me nyunlu ɛkɛ 31 na ɔzele me kɛ, ‘Kɔnileɛse! Wɔ nzɛlɛlɛ ɛdwu Nyamenle anyunlu na yenwu wɔ ahunlunyele gyima ne amuala. 32 Yemɔti soa awie wɔ Dwɔpa maa ɔhɔva nrenya ne mɔɔ bɛfɛlɛ ye Saemɔn Pita la. Ɔ nee Saemɔn mɔɔ yɛ nwoma nwo gyima la a de a, wɔ nyevilenloa ɛkɛ.’ 33 Ɛhye ati a mezoanle kɛ bɛrava wɔ a, yɛɛ ɛdawɔ noko wɔandwenlehwenle ɛ bo aze na wɔra a. Yemɔti yɛ muala yɛyia wɔ Nyamenle anyunlu ɛke kɛ yɛtie mɔɔ Awulae ɛva ɛmaa wɔ kɛ ɛraha ɛhile yɛ la.” 34 Na Pita zele bɛ kɛ, “Nɔhalɛ, menwu ye wienyi kɛ Nyamenle bu menli kɔsɔɔti kɛ bɛsɛ. 35 Awie biala mɔɔ sulo ye na ɔdi boɛ la ɔdie ye ɔto nu, yɛɛ ɔnnea ɛleka mɔɔ ɔvi nee maanle holɛ ko mɔɔ ɔvi nu la. 36 Bɛdabɛ bɛze kɛ ɔzile mɔɔ ɔlua Gyisɛse Kelaese, mɔɔ le menli kɔsɔɔti Awulae la anwo zo Nyamenle vale anzonudwolɛ nwo Edwɛkpa ne rɛlɛle Yizilayɛma la. 37 Bɛbɔle Edwɛkpa ɛhye nolobɔlɛ bo wɔ Galeli, na bɛbɔle ye Dwudiya amuala wɔ mekɛ mɔɔ Dwɔn bɔle ɛzɔnenlɛ nwo nolo wiele la. 38 Bɛze Gyisɛse mɔɔ vi Nazalɛte la anwo edwɛkɛ nee kɛ Nyamenle zile vale Sunsum Nwuanzanwuanza ne wulale ye na ɔmanle ye tumi la amuala. Gyisɛse kpɔsale ɛleka dɔɔnwo yɛle ahunlunyele gyima, na ɔyɛle bɛdabɛ mɔɔ Abɔnsam ɛlɛfa ye tumi ne agyegye bɛ la ayile, ɔluakɛ Nyamenle nee ye lua. 39 Yɛdi mɔɔ ɔyɛle ye wɔ Yizilayɛ maanle ne anu nee Gyɛlusalɛm la amuala anwo daselɛ. Bɛbɔle ye meanubaka nu bɛhunle ye. 40 Na ye kenle nsa ne azo Nyamenle dwazole ye vile mɔwuamra anu na ɔmanle ɔyele ɔ nwo ɔhilele. 41 yɛmɛ mɔɔ Nyamenle ɛye yɛ kɛ yɛli daselɛ la. Yɛ nee ye lile, nlonle, wɔ mekɛ mɔɔ ɔdwazole ɔvile ewule nu la, 42 na ɔzele yɛ kɛ yɛha ɔ nwo Edwɛkpa ne yehile menli kɔsɔɔti, na yɛli ɔ nwo daselɛ kɛ yemɔ yɛɛ Nyamenle ɛyɛ ye mɔwuamra nee anyewɔzoamra ndɛnebuavolɛ a. 43 Nyamenle kpɔmanvolɛma amuala ka ɔ nwo edwɛkɛ kɛ awie biala mɔɔ kɛlie ye kɛli la, ɔlua ye duma ne tumi zo bɛkɛva ye ɛtane bɛkɛhyɛ ye.” 44 Mɔɔ Pita anloa wɔ zolɛ ɛlɛtendɛ la, Sunsum Nwuanzanwuanza ne rawolole bɛdabɛ mɔɔ bɛlɛtie edwɛkɛ ne la. 45 Ɛhye yɛle Dwuuma mɔɔ ɛlie Edwɛkpa ne ɛli na bɛ nee Pita vi Dwɔpa rale la azibɛnwo kpole kɛ Nyamenle Sunsum Nwuanzanwuanza ahyɛlɛdeɛ ne ɛra menli mɔɔ ɛnle Dwuuma la noko anwo zo a. 46 Ɔluakɛ bɛdele kɛ ɛnee bɛlɛka ɛdendɛlɛ ngakyile bɛahanvo Nyamenle ye bedevinli mɔɔ ɔde la. Na Pita manle ɔ ne zo zele kɛ, 47 Menli ɛhye mɔ ɛnyia Sunsum Nwuanzanwuanza ne, kɛmɔ yɛnyianle ye ala la. Anzɛɛ awie kɛhola kɛze kɛ ɔnle kɛ yɛfa nzule yɛsɔne bɛ ɔ?” 48 Yemɔti ɔmanle bɛzɔnenle bɛ wɔ Gyisɛse kelaese duma nu. Na bɛzɛlɛle ye bɛ nee ye dɛnlanle mekɛ ekyi.
^ ɛden. 3 (Gyi. 14:8-19) Nrenya bie wɔ Lesetela, bɛwole ye abubura, yemɔti ɔtɛtiale ɛlɛ. 9 Ɛnee nrenya ɛhye ɛlɛtie Pɔɔlo kpalɛ. Na Pɔɔlo nwunle kɛ nrenya ne ɛnyia diedi mɔɔ kola yɛ ye ayile la, ɔnleanle ye koonwu 10 na ɔdeanle nu ɔzele ye kɛ, “Dwazo gyinla!” Nrenya ne wulule gyinlanle na ɔbɔle ɔ bo kɛ ɔtia. 11 Mɔɔ menli ne mɔ nwunle mɔɔ Pɔɔlo ɛyɛ la, bɛdeɛdeanle nu wɔ Laekewonea aneɛ ne anu kɛ, “Awozonle ne mɔ ɛhakyi bɛ nwo menli ɛra yɛ avinli!” 12 Na bɛvɛlɛle Baanabase, Ziyɛse, na bɛvɛlɛle Pɔɔlo, Hɛmɛse, ɔluakɛ bɛse Pɔɔlo a tendɛ maa bɛ a. 13 Na kɔmenle ne mɔɔ tendɛ Ziyɛse anloa azo, na ye amonle sua ne gyi sua ne kandiba ɛkɛ ne ala la vale nlankɛ nee ndotolo kɔtɔlɔba rale suakpole ne bane ne anlenkɛ kpole ne anloa kɛ ɔ nee menli ne mɔ bɛbabɔ azu bɛamaa ɛzoanvolɛma ne. 14 Mɔɔ Baanabase nee Pɔɔlo dele mɔɔ menli ne mɔ kpondɛ ayɛ la, ɔyɛle bɛ azibɛnwo. Yemɔti bɛsuosuanle bɛ adɛladeɛ ne mɔ anu na bɛnriandile bɛhɔle menli ne avinli na bɛzele bɛ kɛ, 15 “Ayi mɔ, duzu ati a bɛlɛyɛ ɛhye mɔ ɛ? Yɛdayɛ noko yɛle menli kɛ bɛdabɛ la. Yɛrale kɛ yɛbabɔ Edwɛkpa ne nolo yeahile bɛ, amaa bɛahwe bɛ nwo bɛavi ninyɛne mgane mgbane ɛhye mɔ mɔɔ anwo ɛnlɛ nvasoɛ la anwo, na bɛazonle tease Nyamenle ne mɔɔ bɔle anwuma, azɛlɛ, nyevile nee mɔɔ wɔ nuhua la amuala la. 16 Mɔmoane ɔmanle menli muala adenle ɔmanle bɛyɛle mɔɔ bɛdabɛ bɛkulo la. 17 Noko dahuu ɔdua ye ninyɛne kpalɛ mɔɔ ɔyɛ la azo ɔkile ɔ nwo ɔkile bɛ: ɔmaa bɛ ezule, yɛɛ ɛbuhenle ne dwu a ɔmaa bɛ aleɛ na ɔmaa bɛ nye die.” 18 Noko ɛhye mɔ amuala anzi, ɔhale kyɛkyɛ mɔɔ ɛnee bɛngola bɛnzi menli ne mɔ aze wɔ bɛ azu ɛbɔlɛ ne anwo a. 19 Nzinlii Dwuuma bie vi Anteɔko mɔɔ wɔ Paesedea maanzinli nu nee Ayekoneɛm la rale, bɛralile menli ne anzo bɛhɔle bɛ afoa na bɛzile Pɔɔlo awolɛ bɛmanle ɔ nye zo bulule; bɛhwenle ye bɛhɔdole sua ne kandiba, ɛnee bɛdwenle kɛ yewu.
^ ɛden. 13 (Gyi. 20:5-21:18) Menli ɛhye mɔ lumuale yɛ nyunlu hɔhendɛle yɛ wɔ Tulowase. 6 Na mɔɔ Angye Ɛvoyia ne pɛle nu la, yɛvale ɛlɛne yɛvile Felepae; ye kenle nnu ne azo yɛhɔdole bɛ wɔ Tulowase na yɛlile dapɛne ko wɔ ɛkɛ. 7 Dapɛne ne anu kenle ne mɔɔ lumua la nɔsolɛ nu, yɛyiale nu yɛlile Awulae aleɛ ne, na Pɔɔlo dendɛle hilele diedima ne mɔ, ɔluakɛ ɛnee ye alehyenlɛ nu ɔbahɔ, na ɔhɔle zolɛ ɔdendɛle dedee alevinli mu nwiɔ avinli. 8 Ahɛnlaneɛ dɔɔnwo wɔ esanwu ne ekpumgbunli ne mɔɔ yɛwɔ nu la anu. 9 Na kpavolɛ bie mɔɔ bɛfɛlɛ ye Yutekɛse, mɔɔ ɛnee de nvɛnzɛlɛ ne mɔ ko azo la bɔle ngɔsɔkɛ, na nzinlii ɔlafele kpole na ɔvi esanwu nzɛzo nsa ne azo ɔdɔle aze. Bɛhɔmanle ye la, ɛnee yewu bɔkɔɔ. 10 Pɔɔlo dwule aze hɔbutule ɔ nwo zo, ɔbɛlale ye na ɔzele bɛ kɛ, “Bɛgyakyi mɔɔ bɛlɛyɛ la na ɔtɛwule.” 11 Pɔɔlo ziale hɔle esanwu ne azo bieko na ɔhɔlile debie. Nzinlii eza Pɔɔlo dendɛle hilele menli ne toonwo alehyenlɛ, akee ɔhɛlale bɛ na ɔhɔle. 12 Na bɛ nee kpavolɛ ne hɔle sua nu arɛlekyekyelɛ nu mɔɔ ɛnee ɔte kpɔkɛ bɔkɔɔ a. 13 Na yɛmɛ yɛvale ɛlɛne yɛlumuale Asɔso kɛ yɛkava Pɔɔlo wɔ ɛkɛ; ɔluakɛ ɛnee ɔ nee yɛ ɛhyehyɛ kɛ ɔpe aze yealumua lɔ. 14 Mɔɔ ɔ nee yɛ yiale Asɔso la, ɔravole ɛlɛne ne anu na yɛtelele zolɛ yɛhɔle Metelin. 15 Yɛvi ɛkɛ ne la ye alehyenlɛ nu yɛradwule Kayɔso. Aleɛ hyenle bieko la yɛrale Seemɔso, ye alehyenlɛ nu ɛnee yɛwɔ Maelitɛse. 16 Pɔɔlo yɛle ye adwenle kɛ ɔnrɛgyinla Ɛfɛsɛse na ɔpɛ nu yeahɔ, amaa yeanzɛkye mekɛ dɔɔnwo wɔ Ehyea maanle ne anu na ɔ nwo ayɛ ndɛ, amaa saa ɔyɛ na ɔkɛyɛ boɛ a, yeadwu Gyɛlusalɛm wɔ Pɛntekɔso kenle ne. 17 Pɔɔlo dole Ɛfɛsɛse asɔne mgbanyima ne mɔ nrɛlaleɛ kɛ bɛyia ye wɔ Maelitɛse. 18 Bɛrale la ɔzele bɛ kɛ, “Bɛdabɛ bɛnwu kɛ mezi mebɔ me ɛbɛla, ɔvi kenle mɔɔ membandwule Ehyea maanle ye anu toonwo mɔɔ ɛradwu ɛnɛ la. 19 Wɔ Dwuuma akpamo ne mɔ mɔɔ bɛvale wɔ me ti la amuala anu, mendole me nwo aze menvale monle nee amaneɛnwunlɛ menyɛle me gyima kɛ Awulae akɛlɛ. 20 Bɛze kɛ meanva debie biala mɔɔ kɛyɛ moalɛ kɛmaa bɛ la meanvea bɛ, na menzile me ahonle mengilehilele bɛ wɔ bagua nu nee bɛ azua nu. 21 Mengakyele Dwuuma nee bɛdabɛ mɔɔ bɛnle Dwuuma la amuala kɛ bɛnlu bɛ nwo wɔ bɛ ɛtane ne mɔ mɔɔ bɛyɛ bɛtia Nyamenle la anwo na bɛlie yɛ Awulae Gyisɛse bɛli. 22 Kɛkala melɛkɔ Gyɛlusalɛm, kɛmɔ Sunsum ne ɛhile la. Menze mɔɔ bazi me nwo zo wɔ ɛkɛ ne a, 23 mɔɔ meze la a le kɛ Sunsum Nwuanzanwuanza ne ɛhakye me wɔ sua biala azo kɛ efiadedolɛ nee esiane yɛɛ ɛlɛkendɛ me a. 24 Noko me ngoane ɛdeɛ, mendwenle nwolɛ, amaa meahola meawie Awulae Gyisɛse gyima ne mɔɔ yeva yemaa me kɛ membɔ Edwɛkpa ne mɔɔ fane Nyamenle ɛlolɛ ne anwo la nolo. 25 “Mekpɔsa bɛ nwo zo meha Nyamenle Belemgbunlililɛ ne anwo edwɛkɛ mehile bɛ. Kɛkala, bɛ biala ɛnrɛnwu me nyunlu bieko. 26 Ɛhye ati memaa bɛade ɔ bo wienyi ɛnɛ kenle ye kɛ saa bɛ nuhua biala minli a, menli nwolɛ ɛzonle. 27 Ɔluakɛ meanva debie biala mɔɔ fane Nyamenle ngyehyɛlɛ ne anwo la meanvea bɛ. 28 Bɛnlea bɛ nwo boɛ na bɛnlea mboane ne mɔ mɔɔ Sunsum Nwuanzanwuanza ne ɛva bɛ ɛwula bɛ sa nu la boɛ. Bɛnlea Nyamenle asɔne ne mɔɔ yeva ɔ Ra ne mogya a yekpondɛ la azo boɛ. 29 Meze kɛ saa mekɔ a, bɛdi anwo ɛzulolɛ baragua mboane ne mɔ avinli, na bɛnrɛze bɛ anwunvɔne fee. 30 Mekɛ bara mɔɔ menli vi bɛ avinli badwazo araha edwɛkɛ adalɛ ahwe diedima ne bie mɔ ahɔli bɛ nzi a. 31 Yemɔti bɛnlea boɛ, na bɛhakye kɛ mendwinle monle ɛvolɛ nsa a mengilehilele bɛ wɔ nɔɔzɔ nee ewiazo a. 32 “Kɛkala mefa bɛ mewula Nyamenle nee ye edwɛkɛ ne mɔɔ ɛlolɛ wɔ nu la asa anu. Ɔdo bɛ ngoane nu na ɔva ye nyilalɛ ne mɔɔ yeva yezie ye menli ne ɛkɛ ne la ɔmaa bɛ. 33 Me nye ambolo awie biala ezukoa nvutuke, dwɛtɛ fufule anzɛɛ ndanlɛ. 34 Badabɛ bɛze kɛ medame me sa anloa gyima mɔɔ meyɛ la yɛɛ meva menlea me nwo nee me gɔnwo mɔ a. 35 Mehilehile bɛ wɔ debie biala anu kɛ ɔlua gyima ɛsesebɛ ɛyɛlɛ zo yɛɛ bɛkɛhola bɛkɛboa menli mɔɔ ɛnlɛ anwosesebɛ la a. Bɛhakye Awulae Gyisɛse edwɛkɛ ne mɔɔ ɔhanle la. Ɔse, ‘Nyilalɛ dɔɔnwo wɔ ɛmanlɛ nu tɛla ɛlielɛ.’” 36 Mɔɔ Pɔɔlo wiele la, ɔ nee bɛ bɛ muala bɛhotole na bɛyɛle nzɛlɛlɛ. 37 Mɔɔ bɛlɛfua ye, bɛlɛfo ɔ nvoka anwo bɛayɛ ye tia boɛ la, ɛnee biala ɛlɛsu. 38 Debie mɔɔ manle bɛ nwo bubule bɛ kpalɛ bɔbɔ la a le ye edwɛkɛ kpɔkɛ ne mɔɔ ɔhanle kɛ bɛnrɛnwu ye bieko la. Na bɛhɔzɔhonle ye wɔ ɛlɛne ne anwo.
21 Yɛ nee bɛ lile nrɛlaleɛ wiele la yɛvi ɛkɛ ne yɛdule yɛluale zo yɛhɔle Kɔɔso; aleɛ hyenle la ɛnee yɛ nyunlu a le Wulodise. Yɛvi ɛkɛ ne la yɛhɔle Patala. 2 Ɛkɛ ne yɛɛ yɛvale ɛlɛne mɔɔ ɛlɛkɔ Fonehyea la yɛhɔle a. 3 Yɛradwule ɛleka bie mɔɔ ɛnee yɛ nye dua Saepelɛse la yɛwɔnenle yɛ ti nyiakɛ yɛpɛle yɛdɔle Selea. Yɛradwule Taya, na kɛmɔ ɛkɛ ne yɛɛ ɛlɛne ne tu ye ninyɛne ne agua la ati, yɛdwule aze yɛhɔle sua zo. 4 Yɛnwunle diedima ne bie mɔ wɔ ɛkɛ, na yɛ nee bɛ hɔdɛnlanle dapɛne ko. Na bɛluale Sunsum Nwuanzanwuanza ne anwo zo bɛzele Pɔɔlo kɛ ɔmmakɔ Gyɛlusalɛm. 5 Noko yɛ mekɛ mɔɔ yɛdi ye bɛ nwo ɛkɛ ne la wiele la, yɛvile ɛkɛ ne na yɛzɔle yɛ adendulɛ ne azo. Bɛ muala bɛ nee bɛ ye mɔ nee bɛ mra bɛhɔzɔhonle yɛ wɔ suakpole ne kandiba, na yɛ muala yɛhotole ɛnwea ne azo yɛyɛle nzɛlɛlɛ. 6 Akee yɛlile nrɛlaleɛ na yɛhɔvole ɛlɛne ne anu, na bɛdabɛ noko bɛziale bɛhɔle sua nu. 7 Yɛzɔle yɛ adendulɛ ne azo, yɛvi Taya yɛhɔle Tɔlɛmeeyese, yɛhɔkpɔlale diedima mɔɔ wɔ ɛkɛ ne la na yɛlale ɛkɛ ne. 8 Ye alehyenlɛ nu yɛvi ɛkɛ ne yɛrale Sizalia. Yɛhɔzokoɛle Felepe mɔɔ kpɔsa bɔ Nyamenle Edwɛkɛ ne nolo la sua nu na yɛ nee ye dɛnlanle. Felepe boka menli nsuu ne mɔɔ bɛkpale nu bɛyele bɛ wɔ Gyɛlusalɛm la anwo. 9 Ɔlɛ mralɛ mraalɛ nna mɔɔ ɛtɛkɔle agyalɛ ɛlɛ la wɔ ɛkɛ, bɛle Nyamenle kpɔmanvolɛma. 10 Yɛlile kenle ekyi ɛkɛ ne la, Nyamenle kpɔmanvolɛ bie mɔɔ bɛfɛlɛ ye Agabɛse la vi Dwudiya rale. 11 Ɔrale yɛ nwo ɛkɛ ne na ɔvale Pɔɔlo akyeso ne ɔkyekyele ɔdaye ɔ ngome ɔ sa nee ɔ gyakɛ na ɔhanle kɛ, “Kɛ Sunsum Nwuanzanwuanza ne se la ɛne: Sonla ne mɔɔ lɛ akyeso ɛhye la, Dwuuma bakyekye ye zɛhae wɔ Gyɛlusalɛm, na bɛava ye bɛawula bɛdabɛ mɔɔ bɛnle Dwuuma la asa anu.” 12 Yɛdele ɛhye la, yɛ nee menli mɔɔ wɔ ɛkɛ ne la amuala yɛkpale Pɔɔlo kyɛlɛ kɛ ɔmmakɔ Gyɛlusalɛm. 13 Na ɔbizale yɛ kɛ, “Na ɛzunlɛ ye abo ɛ? Duzu ati a bɛyɛ bɛabɔ me rɛle ɛ? Meziezie me nwo kɛ tɛ ɛkyekyelɛ mɔɔ bɛkyekye me la angome, na kɛ menwɔwu wɔ Gyɛlusalɛm wɔ Awulae Gyisɛse duma ne ati.” 14 Yɛyɛle biala, na yeamponle, yemɔti yɛgyakyile ye na yɛzele kɛ, “Awulae ɛhulolɛdeɛ ɛyɛ ɛkɛ.” 15 Yɛlile mekɛ ekyi wɔ ɛkɛ ne la, yɛhuohuanle yɛ nwo na yɛhɔle Gyɛlusalɛm. 16 Na ɛdoavolɛma bie mɔɔ wɔ Sizalia la nee yɛ hɔle, na yɛhɔzokoɛle diedinli Meneesen mɔɔ vi Saepelɛse mɔɔ mɔlebɛbo ne ala ɔliele Gyisɛse ɔlile la sua nu. 17 Yɛradwule Gyɛlusalɛm la, mediema diedima ne mɔ liele yɛ anyelielɛ nu. 18 Aleɛ hyenle la Pɔɔlo nee yɛ hɔle Gyemise ɛkɛ ne kɛ yɛ nee ye kadendɛ; yɛhɔle la ɛnee asɔne mgbanyima ne mɔ amuala wɔ ɛkɛ.


c: text/html

text:
Bible na Yɛde Bɔ Yɛn Bra
Nyansahufo Bi Kyerɛkyerɛ Ne Gyidi Mu
Ɔbenfo Hans Kristian Kotlar suaa nipadua mu tumi a ɛko tia nyarewa ho ade, na ɛma obisaa nea ɛyɛe a nkwa bae. Ɔkwan bɛn so na Bible a osuae ma onyaa ne nsɛmmisa ho mmuae?
Na Mede Asi M’ani So sɛ Mɛko Atia Ntɛnkyea ne Awudisɛm
Antoine Touma huu Kung Fu bɔ paa, nanso asɛm a ɛwɔ 1 Timoteo 4:8 no sesaa n’asetena.
Me Tuo De, Mankɔ Annya Hɔ Da
Annunziato Lugarà de ne ho kɔbɔɔ akobɔfo kuw bi, nanso Ahenni Asa so a ɔkɔe no sesaa n’asetena.
Wɔde Bible Yii Me Nsɛmmisa Nyinaa Ano!
Ná Isolina Lamela yɛ Roman sista, na ɔbɛyɛɛ obi a Komunis adwene adi ne ti, nanso emu biara ammoa no. Akyiri yi, ohyiaa Yehowa Adansefo, na wɔde Bible boaa no ma ohuu nea ɔde n’asetena bɛyɛ.
“Asase so Paradise Ho Bɔhyɛ No Sesaa M’asetena”
Ade a na Ivars Vigulis da dwen ho ara ne sɛ obenya din ne anuonyam ne moto akansi no mu anigye. Bere a osuaa Bible no, nsakrae bɛn na ɔyɛe?

robotstxt: allowed

filter: keep


text:
ASƐM A ƐDA SO | ADƐN NA NNEƐMA BƆNE TO NNIPA PA?
Nneɛma Bɔne Adɔɔso!
Ná Smita * yɛ ɔbea bi a ɔpɛ nnipa na odwen afoforo ho. Ná ɔte Dhaka, Bangladesh, na na wadi mfe 35. Ná obiara nim sɛ ɔyɛ ɔbea warefo a ɔbɔ ne ho mmɔden na n’ani gye ne ho. Afei nso, na ɔde Onyankopɔn ho ade a wasua no kyerɛkyerɛ afoforo. Nanso, mpofirim ara na yare bi bɔɔ no; nnawɔtwe mpo annu na tim, owui!
James ne ne yere yɛ awarefo a na wonnya nnii mfe 40. Ná wɔte New York, na na nkurɔfo bɔ wɔn din pa te sɛ Smita. Bere bi, wɔkɔsraa wɔn nnamfo wɔ Amerika atɔe fam. Wɔkɔe a, wɔamma bio. Wɔkɔɔ hɔ no, wokonyaa kar akwanhyia wuwui. Wɔn wu no maa wɔn adɔfo ne wɔn adwumamfo tee nka sɛ wɔahwere ade paa.
Baabi a wobɛfa biara, bɔne ne amanehunu nko ara. Ɔko nnim asraafo nnim ɔmanfo; ekunkum wɔn nyinaa. Nkurɔfo te wɔn baabi redwen wɔn ho nso a, na nsɛmmɔnedifo ne awudifo akɔtow ahyɛ wɔn so. Akwanhyia rekum ebinom, na yare nso redi ebinom nya. Ɔpanyin oo, abofra oo, woyɛ hena oo, woyɛ hena oo, obiara mfa ne ho nni. Atoyerɛnkyɛm nso si a, ɛnsa mu; etumi ka obiara. Ɔtan hunu ne ntɛnkyea abu so. Ebia wo mpo, nneɛma yi bi ato wo da.
Enti, sɛ obi bisa nsɛm bi te sɛ nea edidi so yi a, odi bisa:
Adɛn na nneɛma bɔne to nnipa pa?
Onyankopɔn na ɔma nneɛma bɔne sisi?
Nnipa na ɛde bɔne ba, anaa ɛno ara na ɛba?
Sɛ ɛnnɛ obi hu amane a, ɛkyerɛ sɛ wawu akɔ aba na ɔretua ne bɔne so ka sɛnea Karma kyerɛ no anaa?
Sɛ ade nyinaa so Tumfoɔ Nyankopɔn bi wɔ hɔ a, adɛn nti na ɔmmɔ nnipa pa ho ban mfi nneɛma bɔne ho?
Enti da bi bɛba a bɔne ne amanehunu befi hɔ?
Ansa na yebetumi ayi saa nsɛm yi ano no, ɛsɛ sɛ yedi kan nya nsɛm mmienu yi ho mmuae: Dɛn nti koraa na nneɛma bɔne sisi? Dɛn na Onyankopɔn bɛyɛ wɔ ho?
^ nky. 3 Wɔasesa din ahorow no.


text:
Hena Paa na Odi Wiase Yi So?
W’adwene yɛ wo sɛ ɛyɛ . . .
Onyankopɔn?
nnipa?
obi foforo?
NEA BIBLE AKA
“Ɔbɔnefo no na ɔredi wiase nyinaa so.”—1 Yohane 5:19.
“Onyankopɔn Ba no bae sɛ ɔrebɛsɛe ɔbonsam nnwuma.”—1 Yohane 3:8, New Century Version.
ƆKWAN BƐN SO NA ƐBƐBOA WO?
Ɛma wuhu nea enti a nneɛma nkɔ yiye wɔ wiase.—Adiyisɛm 12:12.
Ɛma wunya anidaso sɛ nneɛma bɛyɛ yiye daakye.—1 Yohane 2:17.
ENTI NEA BIBLE AKA YI YƐ AMPA?
Nneɛma abiɛsa yi nti yebetumi aka sɛ ɛyɛ ampa:
Satan tumidi bedi nkogu. Satan pɛ oo, ɔmpɛ oo, Yehowa begye tumi a ɔredi wɔ nnipa so no afi ne nsam. Yehowa ahyɛ bɔ sɛ ‘obetu Ɔbonsam agu’ na nneɛma a Satan asɛe no nyinaa, obesiesie.—Hebrifo 2:14, Wiase Foforo Nkyerɛase.
Onyankopɔn ayi Yesu Kristo sɛ onni wiase yi so. Seesei nea ɔredi wiase so no, ne tirim yɛ den na onnwen obiara ho; Yesu de, ɔnte saa koraa. Onyankopɔn ahyɛ bɔ sɛ, sɛ Yesu bɛyɛ ɔhene a, “ɔbrɛfo ne ohiani asɛm bɛyɛ no mmɔbɔ . . . Obegye wɔn kra afi nhyɛso ne atirimɔdensɛm mu.”—Dwom 72:13, 14.
Onyankopɔn nni atoro. Bible ka pefee sɛ: “Onyankopɔn ntumi nni atoro.” (Hebrifo 6:18) Yehowa de, sɛ ɔhyɛ bɔ a, yebetumi afa no sɛ aba mu awie! (Yesaia 55:10, 11) “Wobetu wiase yi sodifo no afi hɔ.”—Yohane 12:31.
HWƐ ASƐMMISA YI
Sɛ woyi wiase sodifo no fi hɔ a, nsakrae bɛn na ɛbɛba wiase?
Bible ma saa asɛm no ho mmuae wɔ DWOM 37:10, 11 ne ADIYISƐM 21:3, 4.